Ўзбекистон Республикаси Президентининг «Республика иқтисодиётига тўғридан-тўғри хорижий инвестицияларни жалб қилиш механизмларини янада такомиллаштириш чора-тадбирлари тўғрисида» қарорига кўра Қорақалпоғистон Республикасида қамишдан маҳсулот олиш йўлга қўйилади.\nУнга кўра қамиш қайта ишлаш ва қоғоз, пахта ҳамда заррачаларни ишлаб чиқаришни ташкил қилиш кўзда тутилган. Лойиҳанинг тахминий қиймати 5 миллион АҚШ долларига баҳоланмоқда ва йилига 100 минг тонна қамишни қайта ишлаш кўзда тутилган.\nХорижий инвесторларга Ўзбекистондан ҳамкор «WANG DA GROUP» МЧЖ ҚК бўлиши лозим. Лойиҳа устида ишлаш учун масъул орган сифатида ўрмон хўжалиги қўмитаси ҳамда инвестициялар ва ташқи савдо вазирлиги кўрсатиб ўтилган.\nинвестиция Қорақалпоғистон Республикаси


admin – Yangiliklar\n14 Сообщений - 0 Комментарии\nпо admin 01.11.2019 01.11.2019 0204\nКар ва заиф эшитувчи кишиларнинг муносиб ва хавфсиз меҳнат қилишга бўлган ҳуқуқлари мунтазам равишда бузилмоқда, жамоатчилик эса бунга кўз юммоқда. Дилмурод Юсупов автотураргоҳларнинг кар хизматчилари билан суҳбатлашиб,...\nпо admin 01.11.2019 01.11.2019 068\n2019 йилнинг октябрида ўртача истеъмол нархлари даражасининг ой давомидаги ўсиш суръати 1,5 фоизни ташкил этди. Давстатқўм хабарига кўра, умумий ҳисобда 2019 йилнинг январь-октябрь ойлари давомида истеъмол...\nХалқ банкига янги раис тайинланди\nпо admin 01.11.2019 01.11.2019 0112\nФарҳод Исламович Саломов Акциядорлик тижорат Халқ банки бошқаруви раиси этиб тайинланди. Бу ҳақда Kun.uz манбаси хабар бермоқда. У бу лавозимда бироз аввалроқ «Микрокредитбанк» раҳбарлигига ўтган Муродилла Эшматов...\nСобиқ «Абу Сахий» бозори ҳудудида рўй берган жанжал оқибатида юк ташувчи ҳалок бўлди\nпо admin 01.11.2019 01.11.2019 083\n25 октябрь куни соат тахминан 11:30да Тошкент вилоятининг Зангиота туманидаги «Тошкент савдо мажмуаси» (собиқ «Абу Сахий» бозори) ҳудудида ишлаётган беш нафар юк ташувчи ўртасида жанжал...\nТехнология оламида янги тренд: Samsung’нинг илк буклама смартфони қанчалик чидамли ва унинг нархи қанча?\nпо admin 01.11.2019 01.11.2019 0171\n6 сентябь куни Samsung компанияси ўз ватани Кореяда илк марта эгилувчан смартфонларини тақдим этган эди. Баъзи техник носозликлар туфайли бир неча ойга кечиктирилган бу тақдимот харидорлар ва...\nпо admin 01.11.2019 01.11.2019 090\nПентагон раҳбари Марк Эспернинг сўзларига кўра, Америка аскарлари у ерга на Россия, на Сурия ҳарбийларини киритади. Америка ҳарбийлари Сурия шимоли-шарқидаги нефть конлари жойлашган ҳудудларни қўриқлашни...\nпо admin 01.11.2019 01.11.2019 0214\nДубай амирлигининг тахти вориси Шайх Ҳамдан бин Муҳаммад Ол Мактум октябрь ойида икки марта Ўзбекистонда бўлди. Telegram’даги AviaSpotter каналининг маълумот беришича, Дубай ҳукуматига хизмат кўрсатувчи...\nпо admin 01.11.2019 01.11.2019 0115\nТошкент вилоятининг Паркент туманида Ўзбекистондаги илк автопойга полигони қурилиши режалаштирилган. Бу ҳақда Ички ишлар вазирлиги Йўл ҳаракати хавфсизлиги Бош бошқармаси бошлиғи ўринбосари Эрали Бозоров маълум...\nпо admin 01.11.2019 01.11.2019 0478\n«Манчестер Юнайтед» афсонаси, бир пайтлар Криштиану Роналду билан бирга тўп сурган Райан Гиггздан Роналду ва Мессидан бирини танлашни сўрашганда у аргентиналик ҳужумчини танлади. «Месси ёки...\nпо admin 01.11.2019 01.11.2019 060\nРоссия Кубоги нимчорак финалидан ўрин олган «Спартак» ҳамда «Ростов» жамоалари ўртасидаги ўйин 2:1 ҳисобида москваликлар фойдасига ҳал бўлди. «Ростов» шу куни иккинчи таркиб билан ўйнади,...


Фан топшириқлари маълумотларини бошқариш\nФан топшириқларини яратиш\nДарс машғулотларини ўтказиш жарёнида тизим орқали фан машғулотларининг турлари бўйича топшириқларни шакллантириш талаб этилади. Фан топшириғини Topshiriq ва Test кўринишида шакллантириш мумкин.\nФан топшириқларини шакллантириш Fanlar bazasi / Fan topshiriqlari менюси орқали амалга оширилади (1-расм).\n1-расм. Фан машғулоти рўйхати\nФан топшириқларини шакллантириш учун рўйхатдан фан машғулотини танланг (2-расм).\n2-расм Фан топшириқларини яратиш\nФан топшириқларини яратиш учун +Yaratish тугмасини танланг. Натижада топшириқларни шакллантириш ойнаси пайдо бўлади (3-расм).\n3-расм. Фан топшириқларини шакллантириш ойнаси\nФан топшириқларини шакллантириш ойнасида келтирилган майдонларни берилган кетма-кетликда қуйидагича тўлдиринг:\nTopshiriq turi майдонидан топшириқ турини танланг, масалан topshiriq;\nNazorat turi майдонидан назорат турини танланг, масалан oraliq nazorat;\nNomiº майдонига топшириқ номини киритинг;\nIzoh майдонига мустақил иш бўйича изоҳ киритинг;\nMuddat майдонига топшириқ муддатини белгиланг;\nball майдонига мустақил ишга қўйиладиган баллни киритинг;\nUrinishlar soni майдонига уринишлар сонини киритинг, масалан 2;\nTil майдонида автоматик тарзда ўзбек тили кўринади;\nFayl nomi бўлимига файл киритинг.\nБарча маълумотлар тўғри бўлса Saqlash тугмасини танлаш орқали топшириқ яратилади (4-расм.)\n4-расм. Фан топшириқларини шакллантириш ойнаси\nЯратилган топшириқни кўриш учун Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари ойнасини очинг (5-расм).\n5-расм. Фан топшириқлари рўйхати\nХудди шу кетма-кетликда барча топшириқлар яратиб олинади.\nФан топшириқларини таҳрирлаш\nЯратилган топшириқни таҳрирлаш учун fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари ойнасини очинг (5-расм). Топшириқлар ойнасидан топшириқни танлаш орқали таҳрирлаш ойнасига ўтинг (4-расм). Таҳрирлаш ойнасидан таҳрирлашни амалга оширинг ва Saqlash тугмасини танланг.\nФан топшириқларини ўчириш\nЯратилган топшириқни ўчириш учун Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари ойнасини очинг (5-расм). Топшириқлар ойнасидан топшириқни танлаш орқали таҳрирлаш ойнасига ўтинг (4-расм). Таҳрирлаш ойнасидан O‘chirish тугмасини танланг.\nМуҳим! Топшириқ билан боғлиқ бошқа маълумотлар шакллантирилган бўлса топшириқни ўчиришга рухсат берилмайди.\nФан топшириқларини жўнатиш\nТопшириқни жўнатиш учун Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари ойнасини очинг (5-расм). Топшириқлар ойнасидан топшириқни танлаш орқали таҳрирлаш ойнасига ўтинг (6-расм)\n6-расм. Топшириқни жўнатиш ойнаси\nТопшириқни талабаларга юбориш учун Yuborish тугмасини танланг. Натижада экранда талабалар рўйхати очилади (7-расм).\nТопшириқни жўнатиш ойнасида талабаларнинг фамилия, исми ва шарифи, гуруҳи, статуси, қайднома тури ҳамда топшириқ муддати каби маълумотлар пайдо бўлади. Топшириқни жўнатиш учун талабалар рўйхатидан талабаларни белгиланг ва Yuborish тугмасини танланг. Yuborish тугмаси танлангандан сўнг экранда топшириқ талабаларга муваффақиятли жўнатилганлиги тўғриси хабар пайдо бўлади (7-расм).\n7-расм. Талабаларни белгилаш ойнаси\nТопшириқлар жўнатилганлиги ва уларнинг ҳолатини билиш учун тизимнинг Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари ойнасини очинг (8-расм).\n8-расм. Топшириқлар рўйхати\nТопшириқ ҳолатини кўриш учун топшириқлар рўйхати ойнасидан Talabalar устинидаги сонли маълумотни танланг. Натижада экранда қуйидаги маълумот пайдо бўлади (9-расм).\n9-расм. Топшириқ ҳолати\nТалабага топшириқ жўнатилган бўлса топшириқ ҳолати ойнасининг статус устуни Berildi ёзуви пайдо бўлади.\nТопшириқни текшириш ва баҳолаш\nТалабаларни баҳолаш учун талаба томонидан топшириқ бажарилиб ўқитувчига жўнатилган бўлиши керак. Топшириқни баҳолаш учун тизимнинг Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари рўйхатини очинг (10-расм).\n10-расм. Топшириқни баҳолаш ойнаси\nТопшириқни баҳолаш ойнасининг Talabalar устунида битта талаба вазифани бажариб топширган. Ушбу топшириқни баҳолаш учун Talabalar устунидаги 2/1/0 сонли белгини танланг. Натижада экранда фан топшириғи тўғрисидаги маълумотлар пайдо бўлади (11-расм).\n11-расм. Топшириқни баҳолаш ойнаси\nТопшириқни баҳолаш учун тизим ойнасидан Status устунидан Topshirdi ёзувини танлаш орқали талаба жавобини кўринг (12-расм).\n12-расм. Топшириқни баҳолаш ойнаси\nFayl nomi қаторидан талаба томонидан юборилган файлни текшириб чиқинг сўнгра баҳони ва баҳолаш шархини киритинг ҳамда Saqlash тугмасини босиш орқали баҳони сақланг (13-расм).\n13-расм. Баҳолаш ойнаси\nЮқорида кўрсатиб ўтилган усул орқали ўқитувчи томонидан топшириқлар шакллантирилади ва баҳоланади.\nФан топшириғини TEST кўринишида шакллантириш\nФан топшириқларини тест кўринишда шакллантириш учун Fanlar bazasi / Fan topshiriqlari менюсини танланг (1-расм). Тест топшириқларини яратиш учун фан машғулоти рўйхатидан фан машғулотини танланг (2-расм). Фан топшириқларини яратиш учун +Yaratish тугмасини танланг. Натижада топшириқларни шакллантириш ойнаси пайдо бўлади (14-расм).\nФан топшириқлари маълумотларини қуйидагича тўлдиринг:\nTopshiriq turi майдонидан топшириқ турини танланг, test;\nNomi майдонига топшириқ номини киритинг;\nIzoh майдонига тест бўйича изоҳ киритинг;\nBall майдонига тест баллни киритинг, масалан 10 балл;\nTest vaqti (daqiqa) майдонига тест топшириш дақиқасини киритинг;\nSavollar soni майдонига саволлар сонини киритинг, масалан 10\nTasodifiy майдонига саволлар келишини тасодифий келиши учун HA ёзувини танланг ва Saqlash тугмасини танлаш орқали малумотни сақланг\n14-расм. Тест топшириқларини яратиш\nТест саволларини шакллантириш\nТест саволларини шакллантириш учун тизимнинг Fanlar bazasi / Fan topshiriqlari менюсини танланг (1-расм). Рўйхатдан фан машғулотини танлаш орқали фан топшириқлари рўйхатини очинг (15-расм).\n15-расм. Тест топшириқларини яратиш ойнаси\nТест саволларини киритиш учун топшириқлар рўйхатидан Savollar устунида пайдо бўлган 0 savol ёзувини танланг. Натижада тест саволларини шакллантириш ойнаси пайдо бўлади (16-расм).\n16-расм. Тест топшириқларини яратиш ойнаси\nТест саволларини киритиш учун +Kiritish тугмасини танланг. Пайдо бўлган ойнада тест саволларини шакллантириш мумкин. Тест саволларини шакллантириш қўлланманинг ФАН РЕСУРСЛАРИ қисмида батафсил келтириб ўтилган.\nТест топшириқларини жўнатиш юқорида кўрсатиб ўтилган фан топшириқларини жўнатиш каби амалга оширилади ( 6-7-8-9-расмлар).\nТалабанинг тест натижаси кўриш\nТалаба тест саволларига жавоб бергандан сўнг ўқитувчи профилида талабанинг натижалари пайдо бўлади. Тест натижалари тизимнинг Fanlar bazasi / Fan topshiriqlari менюсидан кўрилади (1-расм). Рўйхатдан фан машғулотини танлаш орқали фан топшириқлари рўйхатини очинг (17-расм).\n17-расм. Топшириқлар рўйхати\nТопшириқлар рўйхатининг Talabalar устунида битта талаба тест топширганини кўриш мумкин. Натижани кўриш учун Talabalar устунидаги 2/1/0 сонли белгини танланг. Натижада талабанинг олган бали кўринади (18-расм).\n18-расм. Топшириқни баҳолаш ойнаси\nЮқоридаги кетма-кетлик асосида фан машғулотининг бошқа турлари бўйича топшириқлар ва тест саволларини шакллантириш, талабага жўнатиш ва баҳолаш ишларини олиб бориш мумкин.\nЭслатма! Тизим юборилган ва баҳоланган топшириқларни ўчиришга рухсат бермайди. Агар бирор бир сабаб туфайли талаба топшириқни ўз вақтида топширолмаса топшириқнинг муддатини 8-расмда келтирилган талабаларни белгилаш ойнасидан талабани алоҳида танлаш орқали топшириқ муддатини чўзиш мумкин. Шунда талабага яна битта имконият очилади.\nDastur versiyasi 0.8.3 / Yadro 2.0.41.1 / Sana 2022-05-16


Миср воқеалари борасида насиҳат » Тавҳид\nМиср воқеалари борасида насиҳат\n757 марта ўқилган\nСавол: Аллоҳ сизни ўз ҳифзу ҳимоясида сақласин! Ҳозирда Мисрда юз бераётган воқеаларга нисбатан ва ҳозирда Мисрда юз бераётган воқеалар борасида салафий мавқиф нима?\nЖавоб: У киши соллаллоҳу алайҳи ва саллам шундай дедилар: «Ўзига тегишли бўлмаган нарсаларни тарк этишлик кишининг исломи гўзал эканидандир» (Термизий (2317), Албоний «Ҳасан» даражасида дедилар). Ушбу ҳадис Пайғамбар соллаллоҳу алайҳи ва саллам томонларидан ҳар бир мусулмонга, ўзига хос бўлмаган-(тегишли бўлмаган) ишларга аралашмаслиги ҳақидаги буйруқдир. Мисрда юз берган нарса мисрликларнинг иши. Ҳукмдорлари, миср ҳукмдорлари ва уламоларининг иши. Алҳамдулиллоҳким, улар орасида одамлар ва шаҳарлар борасида чиройли сиёсат юрита оладиган фазл, соғлом (фикр) ҳамда тақво эгалари бор. Бизнинг зиммамиздаги уларнинг ҳаққи, Аллоҳ Миср ва унинг аҳлини барча ёмонликдан сақлашини (сўраб) дуо қилишдир. Худди бизга уларнинг ишига аралашмаслигимиз вожиб бўлганидек. Акс ҳолда «Ўзига тегишли бўлмаган нарсаларни тарк этишлик кишининг исломи гўзал эканидандир», (деб айтган) Расулуллоҳ соллаллоҳу алайҳи ва салламнинг йўлларини кесиб ўтган бўламиз.\nМусулмонлар, аббосийлар умавийлардан халифаликни тортиб олиб, халифалик аввалги умавий халифадан унинг қўлига ўтганда ва умавийларни бўйинсундирганларида жим бўлдилар ва тинчландилар. Аббосийлардан бўлган ғолиб, енгиб чиққан халифага қарши уруш уюштирмадилар. Балки тинчландилар ва қулоқ солиб, итоат қилдилар. Бу борада мутавотир ҳадислар (ворид бўлган). Мусулмонга, модомики маъсиятга буюрилмас экан, оғирлик ва енгиллик, тетиклик ва хоҳламай турган вақтда ҳам қулоқ солиб, итоат қилишлик вожибдир. Убода ибн Сомит розияллоҳу анҳунинг ҳадисларида келишича, у «Саҳиҳайн» ва ундан бошқаларда ривоят қилинган. «Расулуллоҳ соллаллоҳу алайҳи ва салламга оғирлик ва енгиллик, тетиклик ва хоҳламай турган вақтимизда ҳам қулоқ солиб, итоат қилишга байъат бердик» (Ҳадисда давом этиб) айтадилар: «Иш-(бошқарув)ни эгалари билан талашмасликка (байъат бердик). Сизларда Аллоҳ томонидан бу борада очиқ ҳужжат бўлган аниқ куфрни кўришингиз мустасно». Аҳли сунна вал жамоа қандай сифат билан бўлган бўлсин, ишларига бошлиқ бўлган киши билан талашмайдилар. Хоҳ у байъат бериш йўлига кўра (бошқарувни қўлга олган) бўлсин, хоҳ бўйинсундириш, ғолиб келиш ва бундан бошқа йўлга кўра бўлсин. Улар талашиб, тортишмайдилар.\nМиср ташқарисидагиларга насиҳатим: ушбу ишга аралашмаслигидир. Ҳамда уларнинг ҳаққига дуо қилишда тиришсин. Аллоҳ субҳанаҳу уларнинг ўртасини ислоҳ қилсин, сафларини ҳақ устида якдил қилсин, яъни, мисрликларни.\nМисрдаги фарзандларимизга, ишларига бошлиқ бўлган киши билан тортишмасликларини ҳамда Аллоҳ ва Расули соллаллоҳу алайҳи ва саллам (буйруғини) қабул қилишларини насиҳат қиламиз. Аллоҳ таоло деди: «Аллоҳ ва Унинг пайғамбари бир ишни ҳукм қилган — буюрган вақтида бирон мўмин ва мўмина учун (Аллоҳни ҳукмини қўшиб) ўз ишларидан ихтиёр қилиш жоиз эмасдир» (Аҳзоб: 36). Аллоҳ ва Расули ушбу иш борасида ҳукм қилгани, юқорида мен айтиб ўтган ҳадислар. Ана шулардан, иш-(бошқарув)ни эгалари билан талашмасликларидир. Ҳа (шундай).\nШайх Убайд ибн Абдуллоҳ Жобирий\n/ Фатволар / Долзарб фатволар / Миср воқеалари борасида насиҳат\nҲозирги асрдаги жиҳод мавзусида уч имомнинг сўзи 16.12.2018\nИнсонларни буюк дея таърифласа бўладими?\nКишининг аҳли суннат сафидан чиқишидаги меъёр (Шайх Абдуллоҳ ибн Абдурроҳим Бухорий)\nКофирларга савоб ёзиладими?\nЗуҳо намози вақти\nОила ишига аралашувчи қайнонага насиҳат\nХулуъ билан талоқ орасидаги фарқ\nЎлим тўшагида ётган беморни намозга буюриш\n• Намозда қироатда хато қилиш масаласи\n• Кучли мўмин\n• Намоздаги қироатда суралар тартиби\n• Диндан чиқувчи хаворижларнинг ҳукми борасида\n• Мавлидни динга киритган киши ҳақида\n• Ширкдан огоҳлантирув ва ундан қўрқишликнинг вожиблиги\n• Увайс Қароний\n• Вафот этган одамнинг қазо рўзасини ўтаб қўйиш\n• Намоздан сўнг зикр ва Оятал Курсийни ўқишда овозни кўтариш\n• Саҳобалар ҳукмдорга қарши чиқишга рухсат беришганми?\n• Рамазонда кун бўйи ухлаш ёки беҳуш бўлишнинг ҳукми\n• Тақлид ҳақида\n• Тавҳид қисмларига ҳокимият тавҳидини қўшиш ҳукми\n• Қабристонга яқин жойлашган масжид\n• Масжиднинг сағанаси борлигини билмай намоз ўқиди\n• Қиёмат соати 2012 йил бўладими?


Ҳомиладорлик - Динда саволим бор\nХозирги вақтда: 07 дек 2019, 07:03\nРўйҳатдан ўтган: 03 Июн 2017, 11:07\nПост zarrina2011 » 23 авг 2017, 15:37\nАссалому алайкум! Ёшим 40 да, қариндошимга турмушга чиққанман. Бир ўғлимиз бор, ундан кейин иккита фарзандим нобуд бўлди. Шифокорлар бошқа туғмасликни қатъий тайинлашди, болада ирсий касалликлар бўлиши эҳтимоли юқорилигини, яқин қариндош ва ёшим катта бўлгани учун туғиш хавфли деб қўрқитишди. Саволим шуки, яна ҳомиладор бўлиб, туғаверсам-у, шифокорлар айтгандек болам нимжон ёки касал туғилса, мен гуноҳкор бўламанми? Буни устига турмуш ўртоғимнинг ҳам юраги касал. Илтимос, менга маслаҳат берсангиз! Олдиндан раҳмат!\nПост Шифокор » 02 окт 2017, 05:21\nВа алайкум ассалом ва рохматуллоҳ. Авваламбор «Менга шу фарзанд керакми?», - деган саволини ўзингизга бериб кўринг. Жавоб кандай бўлишидан қатъий назар, «Нима учун?» - саволини ҳам беринг. Балки бу сиздаги бирор қўрқув билан боғлиқдир?! (Масалан ёлғиз қолиб кетишдан қўрқиш, ва ҳаказо.) Агар астоидил ният қилган бўлсангиз истиҳора намозини ўқиб Аллоҳдан сўранг. Қолаверса шифокорлар ҳам Яратувчи эмас. Республика скрининг маркази генетик мутахассиси билан маслаҳатлашинг. Зарурий тахлиллардан ўтинг. Кейингина бир тўхтамга келишингиз мумкин бўлади.\nМавзу - Ҳомиладорлик


17:27 22 Феврал 2018\n11:59 19.04.2017 (Янгиланган 16:32 19.04.2017) Ҳавола олиш\nҲужжат Ўзбекистон президенти Шавкат Мирзиёевнинг май ойида Хитойга амалга оширадиган ташрифи чоғида имзоланиши режалаштирилган\nТОШКЕНТ, 19 апр — Sputnik. Ўзбекистон ва Хитой туризм соҳасида ҳамкорлик бўйича ҳукуматлараро келишув тайёрламоқда, деб маълум қилди Sputnik Ўзбекистон мухбирига ҳукуматдаги манба. Ҳужжат Ўзбекистон президенти Шавкат Мирзиёевнинг май ойида Хитойга амалга оширадиган ташрифи чоғида имзоланиши режалаштирилган.\n"Келишув туризм соҳасида икки мамлакат ҳамкорлигини жиддий равишда кенгайтиришни кўзда тутади. Бу кўплаб жабҳалар, жумладан, мамлакатлар вилоятлари ўртасида тўғридан-тўғри алоқалар ўрнатиш, виза шартларини юмшатиш ва яшил йўлаклар ҳисобига туристик оқимларни ошириш механизмини яратиш кабиларни қамраб олади", — деди суҳбатдош.\nБундан ташқари, унинг айтишича, ҳозирда Ўзбекистонда Хитойдан келадиган туристик гуруҳлар учун алоҳида шароитлар яратиш имконияти кўриб чиқилмоқда.\nБуларнинг барчаси ХХРнинг "Бир камар — бир йўл" тамойили ва Буюк Ипак йўли йўналиши бўйлаб тарихий-маданий туризмни ривожлантириш лойиҳаси асосида амалга оширилади. Аниқ таклифлар орасидан Ўзбекистонга 15 кундан ортиқ бўлмаган муддатга келган хитойлик туристлар гуруҳлари учун виза беришни кўриб чиқиш муддатини камайтириш ва енгиллаштириш таклифи ўрин олган.\nЯна бир йўналиш Буюк Ипак йўли билан боғлиқ ҳамкорликдаги туристик тадбирлар ва халқаро туристик саёҳатлар ташкил этиш, ушбу йўл бўйлаб жойлашган барча мамлакатлар туристлари учун виза бериш жараёнини енгиллаштиришдан иборат.


“Саводхонлик байрами” таассуротларга бой бўлди - AmuNews.uz - энг сўнгги янгиликлар\n“Саводхонлик байрами” таассуротларга бой бўлди\nМактаб остонасига илк қадам қўйган кунларидан бошлаб она тилимизни ўрганиб, бир мунча улғайиб қолган болажонлар учун “Саводхонлик байрами” тадбирлари худди илк имтиҳон сингари. Сабаби ана шу тадбирда улар “Алифбе” китобини қай даражада ўзлаштиргани, бошланғич таълим бўйича эгаллаган дастлабки билимлари намоён бўлади, интеллектуал ўйинлар, қизиқарли савол-жавоблар ва шеър, қўшиқ, рақслар ижро этиш орқали устозлари таълимини қай даражада ўзлаштирганликларини кўрсатишади.\nЎқувчиларнинг эришган ютуқларининг якуни ҳисобланмиш байрам тадбирини мазмунли, эсда қоларли қилиб ўтказиш ҳар бир бошланғич синф ўқитувчисининг орзусидир.\nТуманимиздаги 57-сонли мактабнинг бошланғич синф ўқитувчиси Адолат Ҳасанова ўз муаллимлик фаолиятида 2019-2020 ўқув йили бошида иккинчи бора 1-синфга болаларни қабул қилиб олди. Ўқув йилининг иккинчи чораги охирги кунларида у ҳам ўз синфида таълим олаётган 19 нафар ўқувчиларнинг “Саводхонлик байрами”ни кўнгилдагидек ўтказиш учун астойдил интилди. Бу ҳақда ўқувчиларининг ота-оналарини ҳам хабардор қилди. Биргаликда тайёргарликлар кўришди. Байрам ўтказиладиган кун синфхона ўқувчилар чизган энг чиройли қиш манзаралари, ясаган буюмлари, қиш безаклари билан ясатилди.\nБолаларнинг ҳар бирининг турли ҳарфлар тимсолида даврага кириб келиб, қандай сўзлар, қандай жисмлар айнан шу ҳарф билан бошланишини шеърий ифодалаб берганларида ота-оналар ҳам, устозлари ҳам қизғин олқишлаб, хурсанд бўлдилар. Ўқувчилар ҳарфларни ўқиш, ёзишни ўрганиб олганликлари учун “Алифбе” китобига миннатдорчилик билдириб хайрлашдилар, она тили ва ўқиш китоби билан танишиб, дўст, иноқликда илм олишни давом эттиришга сўз бердилар. Шундан сўнг, болажонлар янги йил билан барчани қутлаб, шеърий табриклар айтишди.\nСаҳнада кичкинтой ўғил-қизлар иштирокида “Тулки ва турна”, “Pостгўй бола” эртаклари асосида намойиш этилган саҳна кўринишлари айниқса, барчани қувонтирди. “Қорақалпоғим” қўшиғига рақс ижро этилганидан сўнг саҳнага илмли, зукко ва оқил болажонларни Янги йил билан қутлаш учун ташриф буюрган Қорбобо ва Қорқиз кўтарилди. Алифбени яхши ўзлаштирганликлари учун болажонларга совғалар улашди ва чиройли қилиб безатилган арча атрофида шеърлар айтишиб, рақсга тушишиб, хурсандчилик қилишди.\nСаводхонлик байрами тадбирида айниқса Анора Шерифбоева, Комила Кенжабоева, Жасурбек Саъдуллаев, Шохруҳ Махсудовлар фаол қатнашдилар.\nТадбирда иштирок этган мактаб ўқитувчилари, ота-оналар 1-синф ўқувчиларини ўқув йили ярим йиллигигача ана шундай зукко, ҳозиржавоб, билимдон қилиб тарбиялаган устози Адолат Ҳасановага улкан миннатдорчилик билдиришди. Саводхонлик байрами 1-синф ўқувчиларининг барчаси учун ҳам унутилмас таассуротлар қолдирди\nФАPЗАНДЛАPИНИНГ ИНТИЛИШЛАPИДАН ОТА-ОНАЛАP МАМНУН БЎЛДИЛАP\nЎҚИШНИ ЎPГАНГАН БОЛАЖОНЛАP


Мунажжимлар башорати: 2018 йилда Балиқ буржи вакилларини нималар кутмоқда? » Ўзбекистон янгиликлари – Zamin.uz\nМунажжимлар башорати: 2018 йилда Балиқ буржи вакилларини нималар кутмоқда?\nАгар балиқ буржи вакиллари эски йилда омадини қидириш билан шуғулланган бўлса, 2018 — Ит йилида фаоллик қидириши лозим бўлади. Ит йили меҳнатсеварларни жуда ёқтиради. Қолаверса, сиз фаол бўлмай туриб омадга ҳам эриша олмайсиз.\nФеврал ойиданоқ янги йил билан қалин дўст бўлиб олинг ва рақобат майдонига чиқинг. Албатта ғолиб бўласиз.\n2018 йили фақат ўзингизга ёққан иш билан шуғулланишга ҳаракат қилинг. Айниқса, касбини севадиганлар кўз кўриб қулоқ эшитмаган ижобий натижаларни қўлга киритиши мумкин. Адабиёт билан боғлиқ касб эгалари, рассомлар ва актёрлар 2018 йил давомида етарлича муваффақиятларга эришишлари кутилмоқда.\nРеклама бизнеси билан банд дўстларимиз март ойида омадга эриша бошлашади. Интернет орқали иш қидириб топиш ҳам муваффақиятли кечади. Апрел ва май ойларида қилган меҳнатларингиз роҳатини кўриш пайти етади. Сиз мўмай даромадларни қўлга киритасиз.\nОилалиларга ит йили хиёнатга қўл урмасликни маслаҳат беради. Ундан кўра жуфтингизга меҳр қўйинг, аҳиллик сари интилинг. Бараканинг ўзи сизни излаб келади. Йилнинг биринчи ярмида хўжалик ва ҳуқуқшунослик билан боғлиқ муаммолар аъло даражада ҳал бўлади. Сентябр ойида эса уй таъмири билан шуғулланишингиз тавсия этилади.\nОиласизлар бир вақтнинг ўзида бир неча киши билан ишқий саргузаштларни бошдан кечирмасликлари керак. Бу сизни боши берк кўчага олиб кириб қўяди. Топганингиздан барака кетади. Ҳаётингиз мавҳумлик қаърида қолади. Агар бир инсонга кўнгил бериб тўйгача етсангиз, билингки, сиздан бахтлиси бўлмайди. Бир йил ўтгач, фарзандингизни эркалаб ўтиришингиз кафолатланади.\nДекабр ойида меҳнат таътилига чиқиш ҳақида ўйлаб кўрсангиз ҳам ярашади. Таътилни табиат қўйнида ўтказсангиз ҳам зиён қилмайди. Бунинг учун моддий аҳволингиз арзирли ҳолатда бўлади.\n2018 йил давомида балиқ буржида таваллуд топганлар кўплаб қизиқарли учрашувларни бошдан кечиришади. Кайфиятингиз йил мобайнида деярли юқори кўрсаткичга эга бўлади. Молиявий муаммолар осон ҳал бўлади. Шунинг учун йирик харидларга ҳам йўл бераверсангиз бўлади.\nИшхонангизда ҳамкасблар ва раҳбарият билан баъзи келишмовчиликлар пайдо бўлиш хавфи бор. Аммо бунга ўзингиз айбдор бўласиз. Оилада ҳам йилнинг иккинчи ярмида жанжаллар, араз, аччиқ-тирсиқлар юзага келиши кутилади. Буларнинг барчаси асабларингизни қақшатиши турган гап. Шунинг учун иложи борича муаммоларни силлиқлик билан ҳал этишга ҳаракат қилинг.\nКекса қариндошлар муаммолари, мерос масаласи ҳам ўз-ўзидан ижобий ҳал бўлмоқчи эмас. Югуриб елишлар талаб этилади. Бундай вазиятларда таниш-билиш ёки яқин дўстлар ёрдамига таянишингиз керак.\nОила қурмаганлар февралдан июл ойига қадар ёқимли, романтикага тўла ёрқин учрашувларни бошдан кечириши кутилади. Жуфт танлашда фақат қалбингизга қулоқ тутинг. Бу соҳада атрофдагиларнинг маслаҳатлари сизга иш бермайди. Оилалилар биринчи ярим йилликда жуфти билан жанжалларга дуч келиш эҳтимоли бор. Аммо бу жанжалларни ажрашишгача олиб борманг, кейин армонда қоласиз.\nАгар имкон топилса, жуфтингиз билан биргаликда тижоратга қўл урсангиз ҳам бўлади. Оилавий бизнес нафақат ўзаро муносабатларни мустаҳкамлайди, балки мўмай даромад ҳам келтиради. Кўрибсизки, жанжаллашишга ўрин қолмайди.\nКўпчилик оила қурмаганлар бўлғуси жуфтини турли мақсадларда ташкил этилган сафарлар давомида учратиб танишишлари кутилмоқда.\n2018 йили оилавий ҳаётингизни еттинчи осмонларга олиб чиқиш, рўзғорни бутлаб қўйиш ва муносабатларни қайноқ ҳолатга келтириш сизнинг қўлингизда. Фақат хоҳиш бўлса бас. Эркакмисиз, аёлмисиз, садоқат деб аталган буюк туйғуни ҳурматланг, хиёнатга ҳатто хаёлан ҳам қўл урманг. Хиёнатнинг охири ҳамиша тубсиз жарликдан иборатлигини унутманг.\nҚавм-қариндошлар билан орадаги меҳр-оқибатларни янада мустаҳкамлаш ҳам янги йил талабларидан биридир. Хасталанган қавмлардан хабар олинг, уларнинг кўнглини кўтаринг. Керак бўлса, моддий кўмак беринг. Бунинг савобига ҳеч нарса тенглаша олмайди.\nКўпчилик йил охирида фарзанд кўриши ҳам эҳтимолдан холи эмас. Бу ҳам оилавий муносабатларни мустаҳкамлайди иншооллоҳ.\nБашарти йил давомида жуфтингиз билан орангизда жанжаллар келиб чиқса, биринчи бўлиб ярашиш учун ўзингиз қўл чўзинг, камайиб қолмайсиз.\n2018 йили биринчи навбатда кечалари тўйиб ухлашга алоҳида эътибор қаратинг. Иккинчи ўринда эса парҳез масаласи туради. Иккаласи ҳам саломатлигингизга жиддий таъсир этади. Зарарли одатларингиз бўлса, йил бошидаёқ улардан воз кечинг.\n2018 йили турли инфекциялар, шамоллаш, ҳатто депрессиядан ҳам қўрқмасангиз бўлади. Агар организмни чиниқтириш машқларига берилсангиз, овқатланиш режимини бузмасангиз, спорт билан мунтазам шуғуллансангиз, у каби хасталиклар сизни керак бўлса минг километр наридан айланиб ўтади. Улар соғлом организмга яқин келишга қўрқади. Шу ўринда организмни ҳаддан зиёд жисмонан зўриқтиришдан ҳам сақланинг. Медитация, йога, нафас машқларини канда қилманг.\nСурункали хасталикка йўлиққанларнинг касали йил давомида бир неча маротаба қайталаниши мумкин. Шу сабабли доимо врач назоратида бўлинг. Дориларни вақтида ичинг.\n2018 йили мартаба масаласида қўрқмасангиз ҳам бўлади. Ишхонангизда раҳбарлар эътиборидасиз, ҳамкасблар сизга ҳурмат билан ёндашишади. Молиявий аҳволингиз ҳам йил бўйи сизни қийноққа солмайди. Ҳаракатингизга яраша пул топасиз, тирикчилик қиласиз.\nТўғри, харажатлар ҳам йўқ эмас. Аммо бу барчага маълум. Пул бўлган ерда харажат ҳам бўлади-да! Унда нега пул топамиз. Фақат харажатларни тежамкорликни унутмаган тарзда амалга ошириш лозим холос. Зўр келса қўшимча даромад келтирувчи иш топинг, олам гулистон.\n23:24 Мунажжимлар башорати: 2018 йилда Қовға буржи вакилларини нималар кутмоқда?\n19:39 Мунажжимлар башорати: 2018 йилда "Тоғ эчкиси" буржи вакилларини нималар кутмоқда?\n22:48 Мунажжимлар башорати: 2018 йилда Ўқотар буржи вакилларини нималар кутмоқда?\n07:39 Мунажжимлар башорати: 2018 йилда Чаён буржи вакилларини нималар кутмоқда?\n21:35 Мунажжимлар башорати: 2018 йилда Тарози буржи вакилларини нималар кутмоқда?


Мактабимизда АКТ – «Умид» ИДУМИ\nЎзбекистон Республикаси Вазирлар Маҳкамасининг №282 « «ZIYONET» Ахборот тармоғини янада ривожлантириш тўғрисида»ги қарори ижроси ўлароқ, 2011 йил март ойида мактаб-интернатимиз «ZIYONET» тармоғига уланди. Мактаб-интернатида ўқитувчилар учун бир неча бор “Ахборот коммуникацион технологиялар ва янги услубий дарс ўтиш методикаси” мавзусида информатика ўқитувчиси Ш.Шукуров ўқув-семинар тренингларини ташкил этди. Ўқитувчилар гуруҳларга бўлиниб дарслардан сўнг АКТ бўйича янги билим ва кўникмаларга эга бўлишди. 2011 йилнинг 20-декабрида ўқитувчилар тест синовларида ўзларининг билимларини синаб кўришди.\n2014 йилнинг 3-4 март кунлари математика ва информатика ўқитувчилари “Вилоят Халқ Таълими ходимларини қайта тайёрлаш ва уларнинг малакасини ошириш” институтида икки кунлик ўқув-семинарида қатнашишди. Ушбу семинар асосида шу йилнинг апрель-май ва август-сентябрь ойларида қўйидаги мавзулар бўйича тренинг-дарслар ўтказилди:


Қориндаги ёғни йўқотишга ёрдам берадиган маҳсулотлар - Zamin.uz\n07:10 / 02.02.2021\nБританиялик диетологлар қориндаги ёғни йўқотишга ёрдам берадиган озиқ-овқат маҳсулотларини санаб ўтишди, деб ёзади «The Daily Express» нашри.\nМутахассисларнинг фикрига кўра, биринчи навбатда, таркибида оқсил кўп бўлган балиқ истеъмол қилиш керак. Хусусан, олимлар таомномага тунец балиғини қўшишни маслаҳат беришади. Чунки унинг таркибида бошқа балиқларга қараганда ёғ камроқ.\nЭкспертларнинг фикрича, таомномага киритиш керак бўлган яна бир маҳсулот бу тухум ҳисобланади. Яқинда ўтказилган тадқиқотлар нонушта пайтида тухум истеъмол қилган одамлар шунча калорияга эга углеводли нонушта истеъмол қилганларга қараганда 65% кўпроқ вазн йўқотишини кўрсатди. Диетологлар бу натижани товуқ тухумларининг тўқлик ҳиссини бериши ҳамда озиқ-овқатга бўлган интилишни камайтириши билан изоҳлашди.\nБундан ташқари, ошқозонида ортиқча килограммлардан халос бўлишни хоҳловчилар таомномасига қулупнай, малина ва черникани қўшишлари лозим. Ушбу резаворлар клетчатканинг ажойиб манбаи бўлиб, ҳазмни яхшилайди ва қорин шишишига қарши курашишга ёрдам беради.\nДиетологлар, шунингдек, тарвузни тез-тез истеъмол қилишни маслаҳат беришади. Унинг таркибида ликопин моддаси бўлиб, у организмнинг калорияларни ёқиш қобилиятини яхшилайдиган аминокислота — аргинин даражасини оширади. «Замин» янгиликларини «Вконтакти»да кузатиб боринг\nЯнгиликлар » Ҳаёт тарзи » Қориндаги ёғни йўқотишга ёрдам берадиган маҳсулотлар


Ўзбекистонда илк “фильм-катастрофа” суратга олинди (видео)\n"Ўзбеккино" миллий агентлиги томонидан давлат буюртмаси асосида "101-рейс" номли бадиий фильмни суратга олиш ишлари тугалланди.\nРежиссёр Акром Шоҳназаров томонидан Нью-Йоркдаги 11 сентябрь воқеаларига уйғун мавзуда суратга олинган бу асар Ўзбекистонда суратга олинган илк “фильм-катастрофа”дир.\n(экстремал ҳодиса фонида юз берадиган воқеа акс этган фильм-таҳр)\nФильм продюсери Равшан Норбоевнинг айтишича¸ 2019 йил охирига қадар Ўзбекистон катта экранларига чиқариладиган фильм "реал воқеаларга асосланган":\n- Эсласангиз, 2001 йилда АҚШнинг Нью-Йорк шаҳрида содир этилган террорчилик ҳаракати оқибатида Шимолий Америка ҳаво ҳудуди бир муддат ëпиб қўйилди. Ўшанда 180 нафар йўловчини ташиëтган "Ўзбекистон ҳаво йўллари"нинг "Boing-767" учоғи 101-рейс экипажи муаммога йўлиққан. Фильм ана шу муаммо ва унга ечим топган ўзбек учувчисининг жасорати ҳақида¸ деди Равшан Норбоев.\nУнинг айтишича¸ фильм сценарийсини ëзувчи Эркин Аъзам бадиий раҳбарлигида драматург Шоҳсанам Сафиева ëзган.\nТошкентлик меъмор ва санъатшунос Абдумалик Турдиевнинг айтишича¸ ҳаëтда юз берган воқеанинг бадиий талқини ҳар доим ҳам муваффақиятли чиқавермайди:\n- Етарли молиявий дастаксиз экшн жанрида фильм суратга олиш қийин. Тасвирлар зўраки бўлиши эхтимоли кўп. Ҳолливуд киноларига кўзи пишган томошабинни ишонтириш чандон мушкул. Оз пулга ҳам яхши фильм олиш мумкин, деган фикрни қўлламайман. Фильмдан парчаларни кўрдим. Тасвирчилар¸ айниқса, либослар рассоми Шаҳноза Абдуллажонованинг ишлари таҳсинга лойиқ¸ деди мунаққид Абдумалик Турдиев.\nМунаққид бу фильмга асос бўлган реал воқеани яхши билишини айтади:\n- Учувчи Зархўжа ака Саидазимовни яхши танийман. У киши 180 йўловчини муқаррар хавфдан қутқариб қолгани учун Ўзбекистон қаҳрамони деган мукофотни олган¸ деди Абдумалик Турдиев.\nУнинг айтишича¸ Зархўжа Саидазимов капитанлик қилган 101 йўналишдаги ўзбек учоғи 11 сентябрь куни Нью-Йоркнинг Жон Кеннеди аэропортига қўнишга яқинлашганида муаммолар гирдобида қолади:\n- Террор бўлганидан 101-рейс экипажи бехабар эди. Диспетчерлар ўзбек учоғининг қўнишини тақиқлаб қўяди. Учоқ Канада халқаро аэропортига йўл олади. Канада диспетчери тиғизлик сабаб ўзбек учоғини 3 соатдан кейин қабул қилишини айтади. Аммо Зархўжа акада уч соат учиш имкони йўқ эди. Бу орада учоқнинг битта мотори ҳам бузилиб қолади. Ëнилғи тугаб бормоқда. Худди шу пайтда Зархўжа ака, таваккал қилиб, захира қўналғага қўниш учун пастга қараб шўнғийди. Ўзбек учоғининг бу таваккал шўнғиши Канада ҳарбийларининг ўтакасини ëриб юборади. Ҳақиқатан ҳам драматик воқеа. Аммо бу воқеа талқини кинода акс эта олдими деган саволга томошабин жавоб бериши керак¸ деди мунаққид.\nФильм продюсери Равшан Норбоевнинг ишонишича, Ўзбекистон қахрамони Зархўжа Саидазимовнинг жасоратли образини таниқли актёр Ҳошим Арслонов ижро қилган:\n- Танлов қийин бўлди. Қирққа яқин номзод ичидан Ҳошим ака Арслоновни танладик. Кадрда кўркам ва жиддий кўриинди. Юз мимикаси ва ички кечинмаларни визуал ифодалаш маҳоратини Ҳошим ака суратга олиш жараëнида юз фоиз кўрсата олди¸ деди Равшан Норбоев.


hidoyat.uz – “Мовароуннаҳр” нашриётининг сайти - ҚАРИЯЛАРИ ҚАДРЛАНГАН ЮРТ\nҚариялар – нуроний отахон ва онахонларни, аввало, бой ҳаётий тажрибага эга, турмушнинг аччиқ-чучугини кўрган инсонлар сифатида улуғлаймиз.\nИнсон кексайгач, унинг кўнгли нозик бўлиб қолади. Ҳар қандай муомала ҳам ёқавермайди. Шундай ҳолларда уларни тушуниб, эъзозлаш лозим бўлади. Ота-она фарзандини тарбия қилишда ҳар қанча машаққат бўлса ҳам сабр қилган, норози бўлмаган. Аксинча, унга бор меҳрини бахшида этган. Фарзанд гўдаклигида ота-онага қанчалик муҳтож бўлса, ота-она ҳам кексайганида фарзанди ёрдамига шунчалик муҳтождир.\nЗеро, Аллоҳ таоло Қуръонда бундай марҳамат қилади: “Биз кимга узоқ умр берсак, унинг вужудини ҳам (эгик, заиф) қилиб қўюрмиз. Ахир ақл юргизмайдиларми?!” (Ёсин, 68).\nУшбу оят ҳар бир инсонни кексаларга нисбатан бағрикенглик билан яхши муомалада бўлишга ундайди. Қарамоғида кекса ёшли ота-онаси ёки бирор қариндоши бор кишилар ўзлари ҳам бир кун келиб, шу ҳолга тушишларини ўйлашлари, бундан хулоса чиқариб, уларга доимо яхши қараб, эътиборли бўлиб, эҳтиёжларини имкон қадар қондириб боришлари керак.\nАслида, кексаларнинг борлиги улкан бахт. Уларнинг дуолари туфайли Аллоҳ таоло турли офатлардан асрайди. Бу ҳақда Расулуллоҳ (алайҳиссалом) шундай деганлар: “Агар ораларингизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар селдай оқиб келарди”.\nОта-онанинг ёши улғайиб, кексайган сари ақл доираси тўлиб боради, ҳаёт тажрибаси ортади. Айни вақтда, хасталикларга тез чалинишади, ҳолсизланиб қолишади, руҳий ҳолатлари ҳам тез-тез ўзгариб туради. Фарзандлар ва қариндошлар ҳар қандай вазиятда ҳам бундай ҳолатни тўғри тушунишлари, улар билан муносабатда самимий, мулойим ва ширинсухан бўлишлари шарт.\nКайковус “Қобуснома” асарида қуйидагиларни ёзган: “Ўз фарзандинг сени ҳурмат қилишини истасанг, сен ҳам ота-онангни ҳурмат қил, чунки сен ота-онангга нима қилсанг, фарзандларинг ҳам сенга шундай иш қилади”.\nОта-онанинг барҳаёт чоғлари фарзанднинг энг бахтиёр, энг масъул ва ғанимат дамларидир. Шу боис, уларни рози қилиш ва дуоларини олиш ҳар бир фарзанднинг муқаддас бурчидир.\nБой маънавий меросимиз негизида қарияларга муносабат асосий ўрин эгаллайди. Агар кекса авлодга муносабатда миллий ва умуминсоний тамойилларга асосланмасак, авлодлар ўртасидаги ворисликни таъминлай олмаймиз. Шу боис қарияларни ҳурмат қилиш, улар соғлом турмуш шароитида яшашлари учун имконият яратиб бериш оиладан бошланади.\nЎзбекистон Республикасининг Конституциясида “Ота-оналар ўз фарзандларини вояга етгунларига қадар боқиш ва тарбиялашга мажбурдирлар” (64-модда), “Вояга етган, меҳнатга лаёқатли фарзандлар ўз ота-оналари ҳақида ғамхўрлик қилишга мажбурдирлар” (66-модда), деб ёзилган.\nАзалдан қарияларни қадрлаб, эъзозлаб, ҳурматини жойига қўйиб келинган. Аждодларимиз “Қари билганни пари билмас”, “Қариси бор уйнинг париси бор” деб бежиз айтишмаган. Мураббий-устозларнинг беминнат хизматига бир умр содиқ бўлиш, уларнинг дуоларини олиш, насиҳатларига қулоқ солиш асосий одоб ҳисобланган. Қарияларни қадрлаш, ҳурмат қилиш маънавий-ахлоқий фазилат бўлиб, ҳар бир фарзандга ёшлигидан оила даврасида сингдириб борилган.\n1220 марта ўқилган.


Тайинлов - Istemol\nХатамов Aзизжон Нурмаҳаматович\nЎзбекистон истеъмолчилар ҳуқуқларини ҳимоя қилиш жамиятлари федерацияси марказий ижро этувчи аппарати Ҳуқуқий ҳимоя, ташкилий кадрлар ва услубий бўлим бошлиғи лавозимига тайинланди.\nAзизжон Хатамов 1989-йили Сурхондарё вилоятида туғилган. Маълумоти олий. Мутахассислиги – ҳуқуқшунос. 2012-йилда Тошкент давлат юридик институти бакалавриатини, 2014-йилда магистратурасини тамомлаган.\nШу кунга қадар Ўзбекистон Республикаси Ҳарбий прокуратурасида ишлаган.


Робототехника ва IT бўйича жаҳон чемпиони. Ўзбекистонлик 15 ёшли ўқувчининг ютуқлари ҳақида\nкорейс тилларида мукаммал суҳбатлашишни ўргана бошлади. Ота-онаси ўгитларига амал қилган Суҳроб ижтимоий тармоқлардан фойдали видеороликларни ... art-2019» фестиваль-танловида қатнашиш учун йўланмани қўлга киритди. Шунингдек, Суҳроб Европа давлатларида турли кўрик-танловларда иштирок ...\nМассачусетс штати полицияси «Boston Dynamics» компанияси билан итсимон «Spot» роботидан ҳуқуқни муҳофаза қилишда фойдаланишга келишиб ... шартнома имзолашди. «Boston Dynamics» тақдимот видеоролигида робот-ит эшикни очиши ва текшириши намойиш этилган. Маълум қилинишича, робот ...\nполицияси клонлаштирилган олтита итни хизматга қабул қилди, деб ёзади «Regnum». Хизматга қабул қилиш маросими Пекин шаҳар жамоат хавфсизлиги бюроси қошидаги полиция ит станциясида ... полиция ит станциясида бўлиб ўтди. Инструкторлар клонлаштирилган олтита итга форма, бейжи ва рангли бўйинбоғ тақиб қўйишди. Бу уларнинг расман ...\nкишиларнинг фикрича, итлар кўпроқ улардан қўрқадиган инсонларга ташланишади. Бироқ, олимларнинг аниқлашича, бу масалада одамнинг жинси ҳам муҳим роль ўйнайди. Наҳотки, ... бу масалада одамнинг жинси ҳам муҳим роль ўйнайди. Наҳотки, баджаҳл ит ўлжасини чиндан ҳам жинсига қараб танласа? «Рамблер» бунинг тагига етишга ...\nқулунлар ва хўтиклар тўрт ойлигидан, чўчқа болалари бир ойлигидан, ит ва мушуклар уч ойлигидан идентификация қилинади. Цирк ва ҳайвонот боғи ... ҳайвонлар идентификация қилинганлиги тўғрисидаги маълумотларни киритиш; ветеринария паспортини расмийлаштириш. Сўйиш мақсадида импорт ...\nСамарқандда «Spark» ва «Nexia» босиб ўлдиришга уринган ит қутурган бўлгани айтилмоқда (видео)\nтармоқларда Самарқандда «Spark» ва «Nexia» машиналари ҳайдовчилари итни босиб ўтишга уринаётгани видеоси тарқалганди ва бу ҳолат турли мунозараларни ... видеода акс этганидек, олдинига бунга «Nexia» ҳайдовчиси итни машинада туртиб ўтади, сўнг Spark «Spark» машинаси уни босиб кетишга ...\nкунда бутун давлатнинг ривожланиши IT-соҳасининг ривожланишига бевосита боғлиқ, шунинг учун дунёнинг кўпгина мамлакатлари биринчи навбатда ... барча эътиборини бутун IT-экотизимни яхшилаш учун қулай шарт-шароитларни яратишга қаратмоқдалар. «Scal8R» компаниясининг асосчиси ва «Unbound» ...\nДунёдаги энг ақлли ит ўлди\nЖанубий Каролина штатида Чейзер (Chaser) лақабли бордер-колли зотдор ит ўлди. У қарийб мингтача сўзни билгани учун дунёдаги энг ақлли ит ҳисобланган. ... ишлаб чиққанди. У коллини 2004 йили сотиб олади ва уч йил давомида ит билан ҳар куни тўрт-беш соатлаб шуғулланади. Пилли итга турли буюмларни ...\nГрециялик Хатико хўжайинини 18 ойдан бери кутяпти (видео)\nқорувчи машина тагида қолиб ҳалок бўлади. Ўшандан бери марҳумнинг ити шу жойга келиб йўл пойлайди, хўжайинини кутади. На ёмғир, на жазирамада ... Хатико» теварак-атрофдагиларга яхши таниш. Улар бир нарсадан ҳайрон: ит бу ерни қандай топиб келган, ахир унинг хўжайини 12 километр нарида ...\nит жамоани голдан сақлаб қолди (видео)\nжамоалари ўртасида кечган баҳсда кутилмаганда майдонга югуриб чиққан ит дарвозага кириб кетаётган голни йўққа чиқарди. Бу ҳақда «UCSG TV» телекомпанияси ... қайтиб тўппа-тўғри дарвозага кириб кета бошлаган. Дарвоза олдидан шитоб билан чопиб ўтаётган ит эса «охирги ҳимоячи» вазифасини бажариб берди. Тўғри, ...


Пончик, бургер ва шоколад: айрим маҳсулотларнинг истеъмолига бўлган мойилликнинг сабаби нима билан боғлиқ? - Daryo\n18:53, 15.09.2021 26392\nПончик, бургер ва шоколад: айрим маҳсулотларнинг истеъмолига бўлган мойилликнинг сабаби нима билан боғлиқ?\nТўсатдан организмнинг ширинлик, қовурилган ҳамда бошқа маҳсулотларни талаб қилиши айрим модда ва витаминларнинг етишмаслиги ёки бошқа сабаблар билан боғлиқ бўлиши мумкин.\nШоколадга мойиллик нимадан дарак беради\nШоколадга бўлган мойиллик организмдаги магний танқислигидан далолат беради. Ушбу минерал энергия ишлаб чиқарилиши, глюкоза метаболизми ва мушаклар вазифаси учун жавоб беради. Бу, айниқса, доимий равишда спорт залга борадиганларга тегишли ҳисобланади. Бундан ташқари, магний даражаси аёлларга яхши таниш бўлган ҳолат сабаб ҳам камайиши мумкин.\nТаркибида шакар бисёр бўлмаган, камида 75 фоиз какаоли шоколад истеъмол қилинг. Ё бўлмаса, рационингизга оддий кунгабоқар пистасини киритинг.\nШиринликка мойиллик бўлса\nШиринликка бўлган талабнинг юқори бўлиши энергия етишмаётганидан ҳам далолат беради. Шакар, айниқса, узоқ зўриқиш ёки стрессдан кейин ҳужайралар учун муҳим «ёқилғи» ҳисобланади.\nЭнергияга тўйиб олишнинг оддий усули ёғ билан бирга оқсил истеъмол қилиш саналади. Масалан, бир ҳовуч ёнғоқ билан олма ёки мевалар билан кефир сизга бу борада ёрдам беради. Оддий шакардан фарқли равишда ҳужайралар ушбу «ёқилғи»ни узоқ муддат сарфлайди.\nМузқаймоқ ейишга мойиллик\nБу организмнинг фойдали ёғларга эҳтиёжи борлигини билдиради.\nМузқаймоқ ўрнига фойдали ёғларнинг кони бўлган бир ҳовуч ёнғоқ ёки авокадо истеъмол қилинг. Музқаймоқ олганда эса шакар кам қўшиладиган кокос таъми келадиганидан танланг.\nШўр маҳсулотларга мойиллик\nБу организмнинг сувсизланганидан дарак беради. Туз организмда сувни ушлаб туради, айнан шу сабаб ҳам суюқлик етишмаганда одамнинг шўр маҳсулот истеъмол қилгиси келади.\nШунчаки оддий сув ичинг. Ўзини ича олмасангиз, ялпиз, лимон ва музлатилган мевалар қўшиб истеъмол қилинг.\nБургерга мойиллик бўлса\nМазали бургер ёки гўштдан тайёрланган стейк ейиш истагининг пайдо бўлиши темир моддаси, B12 витамини ҳамда фоли кислотаси танқислигини англатади.\nФерма гўштидан тайёрланган бургерларни истеъмол қилаверишингиз мумкин. Антибиотиклар ва гормонларсиз боқилган ҳайвон гўшти унчалик зарарли бўлмайди. Рационга творог, арахис, ясмиқ ҳамда тунец сингари маҳсулотларни киритинг.\nКрахмалли углеводларга мойиллик\nПаста ёки пицца ейишга мойилликнинг пайдо бўлиши кайфиятни кўтарадиган серотонинга эҳтиёж борлигини билдиради.\nАтрофингизни шамлар билан ўраб, ёқимли ифорлар таралиб турадиган ванна қабул қилинг. Медитация билан шуғулланинг. Тинчланиб, ўзингизни яхши ҳис қила бошлайсиз. Бургердан тийилсангиз, семириб кетиш хавфи ҳам сизни безовта қилмай қўяди.\nВитамин, клетчатка ва кальцийга бой бўлган карамда яна қандай фойдали моддалар мужассам?\nВитаминлар ва биологик фаол қўшимчалар қандай ҳолларда саломатликка зарар етказиши мумкин?\n14:58 Бугун 27\n14:48 Бугун 355\n14:37 Бугун 841\n14:16 Бугун 1690\n07:34, 17.10.2021 76046\n22:19, 17.10.2021 77432\n19:20, 17.10.2021 64378\n13:49, 16.10.2021 60951


1 июнь куни Боткен вилоятидаги “Чечме” ўтказиш пунктида Ўзбекистон Бош вазири Абдулла Арипов ва Қирғизистон Бош вазирининг биринчи ўринбосари Қубатбек Бўрўнов учрашган эди.\nСўхда 31 май куни содир этилган низо ортидан ўтказилган Ўзбекистон ва Қирғизистон ҳукумати ўртасидаги музокараларда Тошкент Бишкекдан учта муаммони ҳал этишни сўради.\nҚирғизистон Бош вазирининг биринчи ўринбосари Қубатбек Бўрўновнинг 4 июнь куни қирғиз парламентида айтишича, Қирғизистон Ўзбекистондан икки муаммони ҳал қилишни илтимос қилган. Ўзбекистон бу муаммони музокаралар чоғидаёқ ҳал қилиб берган.\nРасмийнинг айтишича, Қирғизистон Ўзбекистоннинг уч илтимоси юзасидан ҳозирда бош қотирмоқда.\nСўх можароси юзасидан 4 июнь куни қирғиз парламентига ҳисобот берган Бош вазир ўринбосари Қубатбек Бўрўнов ўзбек-қирғиз чегарасидаги сўнгги низодан кейинги икки томонлама учрашувда Ўзбекистон кун тартибига уч масалани қўйганини айтди:\n“Учрашувда Ўзбекистон томони бизга уч масалани қўйди. Биринчиси - Риштон туманидаги “Қайтмас” постини очиб бериш бўйича. Иккинчиси - яйлов, учинчиси – Тўқтўғул сув омбори ёки Сирдарёдан суғориш даврида сув олиш масаласи”.\n1 июнь куни сўхликлар билан шахсан учрашган Бош вазир Абдулла Арипов қирғиз расмийлари билан Сўх-Риштон йўлини очиш тўғрисида гаплашганини айтган ва уларга йўл масаласида талаб қўйганини билдирган эди.\nҚубатбек Бўрўновга кўра, Сўх-Риштон йўли бўйича Ўзбекистонга “Бугун-эрта очиб берамиз деган ваъда берилмади”.\n“Бу масалани сизлар билан бирга ишлаб, икки давлатнинг комиссиялари доирасида кўриб берамиз, Евросиё Иқтисодий Иттифоқига ҳам аъзо эканимизни инобатга олиб кўриб чиқамиз” дедик - деди Қубатбек Бўрўнов.\nУнга кўра, икки давлат ўртасида можорага сабаб бўлиб келган яйловлар масаласида Қирғизистоннинг Боткен ва Ўзбекистоннинг Фарғона вилояти раҳбарларига топшириқ берилди. Улар масалани ўрганиб, яйловлардан ҳамкорликда фойдаланиш режасини тақдим этишлари лозим. Шундан кейин бу масала ҳукумат даражасида муҳокама қилинади.\nҚубатбек Бўрўров суғориш мавсумида Тўқтўғул сув омбори ёки Сирдарёдан Ўзбекистон қишлоқларига сув бериш масаласи ҳам ҳозирча ҳал этилмаганини таъкидлади.\n-Ўзбекистонга сув масаласини имкониятга қараб кўриб чиқамиз, деган жавоб қайтардик, - деди Бош вазир ўринбосари.\nҚирғизистон ҳам музокаралар чоғида Ўзбекистондан икки муаммони ҳал қилишни илтимос қилган. Ўзбекистон бу муаммони музокаралар чоғидаёқ ҳал қилиб берган.\n“Биринчиси – чегараларни аниқлаш бўйича ҳукуматлараро комиссия ишини тезлаштириш. Бунга рози бўлишди. Иккинчиси – Сўх тумани атрофидаги Қирғизистоннинг икки қишлоғига сув чиқмай қолган экан. Масала жойида ҳал этилиб, қишлоқларимизга сув берилди. Жанжалнинг сабаби бўлган Чашма булоғи сувини қўшни томон ўзига буриб олган экан. У аввалги ҳолига келтирилди”.\n31 майда Сўх туманидаги Чашма қишлоғи ҳамда Қирғизистонинг Қадамжой тумани Чечме қишлоғи ўртасидаги булоқ суви талашидан келиб чиққан жанжал ортидан 1 июнь куни Боткен вилоятидаги “Чечме” ўтказиш пунктида Ўзбекистон Бош вазири Абдулла Арипов ва Қирғизистон Бош вазирининг биринчи ўринбосари Қубатбек Бўрўнов учрашган эди.\nСўзлашув натижасида Ўзбекистон ва Қирғизистон ҳукумати чегарадаги сўнгги воқеани ҳамкорилкда тергов қилиш ва айбдорларни жазога тортишга келишиб олган.\nЎқотар қуроллар ишлатилган ва тошбўронлар бўлган можаро чоғида Ўзбекистон томонидан 187 киши, Қирғизистон тарафидан эса 25 киши ярадор бўлган.Ўзбекистон томонидан 187 ва Қирғизистон томонидан 25 одам турли жароҳат олган.


«Қўрқинчли Бухоро»: аввал ҳайдовчи «ичкари»га олиб кирилди, кейин суд раиси, сўнг... - xabar.uz\n«Қўрқинчли Бухоро»: аввал ҳайдовчи «ичкари»га олиб...\n12.04.2020 21:49 0 17832\nПойтахтга кўчиши эҳтимоли ортганидан Алишер Самадов шунга яраша тадорикни бошлаб юборганди. Касби шунақа: қаерга юборилса, кўч-кўронини ортиб, йўлга тушишдан бошқа чора йўқ...\nБухорода қолишга ҳам қарши эмасди. Бироқ эндигина ўттиз иккига кирди, истиқболи олдинда. Навқирон ёшида бошкентнинг катта қозонида қайнаш имконияти доим ҳам пайдо бўлавермайди.\nҚоракўлда чакки ишламади. Йигирма етти ёшида жиноят ишлари бўйича (ЖИБ) мазкур туман суди раиси лавозимига тайинланиши унинг ўзи учун ҳам, мутасаддилар учун ҳам катта таваккалчилик эди, аслида. (У пайтлар – 2008 йил – бундай лавозимга тайинланиш учун ҳозиргидек ўттиз бешга тўлиш шарт эмасди.) Беш йил (судьяликнинг бир муддати) ёмон ишламагани рост, йўқса, уни тумандан вилоят эмас, тўппа-тўғри пойтахтга чақириш масаласи кўтарилармиди?!\nБироқ ҳаммаси бир кунда остин-устун бўлиб кетди!\nАлишер Самадов, ваколат муддати тугаганидан икки кун ўтиб (2013 йил 11 апрель), пойтахтга эмас, қамоққа равона қилинди!..\nАлишерни ҳибсга олиш учун унинг ваколат муддати якунига етиши интизорлик билан кутилгандай. Ишлаб турган пайтида қўлига кишан солиш учун нақ жиноят устида, ашёвий далиллар билан ушлаш керак. Нақд далилнинг ўзи йўқ (акс ҳолда, бундай имконият қўлдан чиқарилармиди?!) Ким-ким, туман суди раисини қуруқ гап билан қўлга олиб бўлмайди. Чунки, судьяга нисбатан фақат Бош прокурор жиноят иши қўзғатиши мумкин. Иккинчидан, қамоққа олиш масаласида Олий суд Пленуми розилиги талаб этилади. Бундай лавозимга тайинлаш-озод қилиш (ўша пайтда) Президент фармойиши билан амалга оширилади, ахир?!\nМодомики, нақд далилнинг ўзи йўқ экан, энг маъқули – Алишер Самадовнинг ваколат муддати тугашини кутиш. Шунда иш анча осонроқ кўчади, зеро, суд раисининг ваколатига қўшиб, унинг умумий дахлсизлик ҳуқуқи ҳам тугайди, «эл қатори»га тушган одамни эса «исталган мақом»га солиш мумкин.\nЯнги тайинловга қадар улгурилса бас!\nДарҳақиқат, мўлжал тўғри олинганди.\nАлишер Самадов туман суди раиси сифатида охирги ойини ўтказаётган пайтда ҳайдовчиси Шокир Ҳаитов (ҳайдовчи 1966 йилда туғилган) «йўқолиб» қолсами?! Йўқ, «йўқолиб қолди» десак, бироз бўртиб кетар экан. Воқелик қуйидагича кечади: аввалига туман МХХдан (эндиликда собиқ) Алишерга қўнғироқ қилишиб, ҳайдовчисини йўқлашди: «шу ерлик инсон, кўпларни танийди, бир-иккита одам ҳақида сўрамоқчи эдик»... Бунга жавобан Алишернинг шахсан ўзи ҳайдовчисини сўралган жойга жўнатади. Шундан сўнг ундан дарак бўлавермагач (орадан икки-уч кун ўтади-да), суриштирсаки, 7 суткага «кесилибди» – бир аёлга тегажоғлиқ қилган эмиш...\nБундан Алишер Самадов хиёл ҳушёр тортган бўлса, эҳтимол. Нега десангиз, шундай ярамас амалиёт бор: оғирроқ жиноят айбдори қидирилаётганда ёки кимларгадир «керакли кўрсатма» олиш эҳтиёжи пайдо бўлса, гумондор аввалига «қўлбола» айблов билан 10-15 суткага тиқилади. Сўнг бу вақт мобайнида гумондор чунонам эзғиланадики, шўрлик қилган жиноятига қўшиб қилмаганиям бўйнига олвориши ҳеч гап эмас... Бунақа усул билан неча айбсизлар қамалиб кетганини бугун ким билмайди дейсиз?!\nАлишер Самадов айни «тажриба» ҳайдовчисига нисбатан қўлланиши мумкинлигини эътибордан соқит қилмагани рост. Ахир, бир-иккита одам ҳақида «маълумот сўраш» керагидан кўпроқ чўзилиб кетди-да. Бироқ «синалган усул» билан ҳайдовчисидан ўзига қарши (ва улар хоҳлагандай) «кўрсатмалар олиниб», ҳадемай панжара ортига тушишини туш кўрибдими?!\nСудда ишлаган шахсни қайси жиноятда осон айблаш мумкин? Албатта порахўрликда! Чунки бундан ажабланадиган кам. Судларда «олди-берди»сиз иш битмаслиги онгу тафаккурга шу қадар сингиб кетганки, бундай тасаввурлар ҳали-бери парчаланиши даргумон. Бироқ, инсоф юзасидан айтиш лозимки, тизимда холис ва фидойилар оз эмас... Унутмайлик, судлар мустақиллигини амалда таъминлаш бўйича реал ишлар бошланганига кўп бўлгани йўқ ҳали. Узоқ ўтмишни қўйинг, бор-йўғи беш-олти йил бурун вазият тамоман бошқача – суд қоғозда мустақил, жилов ўзга қўлларда эмасмиди?! Ўшанда «ҳатто столбалар ҳам қамалгани» юксак минбардан туриб айтилди. Симёғочларга жазо кимларнинг қўли билан берилган?..\nОчиқчасига ўтсак, айбсиз инсонга ҳукм ўқишга мажбур бўлиб, сўнг хонасида ҳўнг-ҳўнг йиғлаган судьяларни кўрдик, виждон азобига ароқдан малҳам қидириб, ҳар куни «нўш айламаса» туролмайдиган даражага етганларини ҳам. Ўзича саркашлик қилиб, «йўриққа юрмаганлар» орасида ишдан кетгани ҳам, фитна билан қўли кишанбанд этилгани ҳам бор! Яқинда ўтган бир анжуманда Олий суд раиси гапнинг пўсткалласини айтди-қўйди-ку: илгари оқлов ҳукм чиқарган судьянинг ўзи ҳам кўпга бормасди, деб!\nБироқ, есин-емасин, бўрининг оғзи мудом қон экан-да, биродарлар!\nАлишер Самадов ўзи тўқ, кўзи тўқ, аммо кўплар наздида барибир оғзи қон бўрилардан (таъбир жоиз бўлса, албатта) биттаси эди. Қолаверса, истиқболдан умиди мўл ёш мутахассис нафсига қул бўлавермасиги, шу боиски ўша давр қолипларига сиғмаганини биров билар, биров билмас...\nҚисқаси, А.Самадовга 210-моддани (пора олиш) ёпиштириш қийин бўлмади: эмишки, у етти ҳолатда судланувчиларга енгил жазо тайинлаш эвазига жами тўққиз ярим минг АҚШ доллари миқдорида пора олибди! Етти ҳолат – етти «дело» дегани. Уларни бирма-бир санаб ўтиш шартмас, бунга эҳтиёж ҳам йўқ. Бунинг ўрнига ўша «дело»лар бўйича чиқарилган ҳукмлар юқори инстанцияларда ноқонуний деб топилиб, бекор қилинмагани, уларнинг бирортаси бўйича прокурор протест бермаганини таъкид этмоқ кифоя. Энди оддий мантиқ: қонун доирасида ҳукм чиқарган судьяни айни шу «дело»лардан «соққа қилганлик»да айблаш, айтинг, тасаввурга сиғадими?! Шунинг ўзи айбловлар туфлаб ёпиштирилиб, пуфлаб шиширилганини англатмаяптими?! Далил ҳақида-ку гап бўлиши мумкинмас: барча «асос»лар ҳайдовчидан уриб-эзиб олинган оғзаки кўрсатмалар, холос.\nАлишер Самадов пора олишдагина айбланмади. Унга мансаб ваколатини суиистеъмол қилиш (205-модда), мансаб сохтакорлиги (209-модда) ва фирибгарлик (168-модда) айблови ҳам тиркалди. Пора олиш – етарлича оғир жиноят ҳисобланади. Шундай оғир жиноятки, туфлаб-пуфлаб ёпиштирилганидан кейин қолганини қўяверинг...\nЖиноят қонунчилигидан озроқ хабари борлар билади: «205» ва «209»ни хоҳлаган пайтда ва исталган мансабдорга илиш мумкин, шу боис айни моддаларнинг «дежурная статья» деган норасмий номи ҳам бор. Агар амалдор «168» билан айбланадиган бўлса, айни модда (фирибгарлик) худди «оҳанрабо» янглиғ «205» билан «209»ниям ўзига тортиб олади. Зеро, амалдор фирибгарлик (168-модда) жиноятини содир этар экан, бу билан мансаб ваколатиниям суиистеъмол (205-модда) қилади-да. Айни жараёнда сохтакорликка, яъниким, мансаб сохтакорлигига (209-модда) йўл қўйилиши ҳам табиий. Қарабсизки, Жиноят кодексидан «гулдаста» тайёр!\nАлқисса, «168»нинг шундай «тортиш кучи»га эга бўлгани учунми Алишер Самадовни айни шу модда (фирибгарлик) билан астойдил айблашга ҳаракат қилинган кўринади.\nҚандай қилиб денг?\nМаъмурий судлар ташкил этилгунга қадар (2017 йил, июнь) маъмурий ҳуқуқбузарликка оид ишлар ҳам ЖИБ (жиноят ишлари бўйича) судларда кўриб чиқиларди. Алишер Самадов кўрган жиноят ишларини элакдан ўтказиб, улардан еттитасини танлаб ва шу «дело»лар бўйича ундан «порахўр» ясалгач, энди унинг қўлидан ўтган маъмурий ҳуқуқбузарликка оид ишларнинг ҳам тит-пити чиқарилди. Туман судида (2012 йиллар назарда тутилаётир) бир ойда ўрта ҳисобда (жиноят ишларидан ташқари) 100-120 та маъмурий ҳуқуқбузарликка оид ишлар кўриб чиқилади. Бу йилига мингдан ортиқ «дело» деганидир. Шу-унча ишлар бирма-бир ўрганиб, чертиб-чертиб ўнтаси танлаб олинди денг. Қаралдики, улар ҳам «кетмонга соп бўлмас» экан. Яъниким, ўнта қарор ҳам кучда бўлиб, уларнинг қонунийлига прокуратура ҳам «шак» келтирмаганди-да.\nХуллас, суд қарорлари қонуний экани баҳсга ўрин қолдирмагач, масалага «ўзгача ёндашиш»га мажбур бўлинди. Айни ёндашувнинг «тергов тили»даги (сал-пал таҳрирланган) баёнига қаранг: «...А. Самадов суд раиси вазифасидан ишлаб келиб, масъул мансабдор ҳисобланиб, (ўзи раис бўлган) туман суди девонхона мудираси ҳамда шу суд биносида жойлашган «Халқ банки»нинг туман филиали мини-банки касса назоратчиси билан жиноий тил бириктириб, гуруҳ бўлиб, маъмурий жаримага тортилган ўн нафар фуқаро тўлаган (жарима) пулларнинг бир қисмини сохта квитанциялар орқали фирибгарлик йўли билан қўлга киритиб, ўзларининг шахсий эҳтиёжлари учун ишлатиб юборган...».\nҚандай, зў-ўрми? Айблов оҳанги қанча ваҳимали бўлмасин, асоси мўртлигини бир деганда илғаш қийинмас. Яъниким, «фирибгарлик билан қўлга киритилган» пулларнинг умумий миқдор олти миллион сўмдан ошади. Бу ҳам йиллар давомида «йиғилиб келган» миқдор. Агар бунга ишониладиган бўлса, ким-ким – туман суди раиси мини-банк кассири ва девонхона мудири билан аймоқи бўлиб, жарималардан «чой-чақа» ишлаб (шундаям кўпи билан икки ойда бир марта!) юргандек тасаввур пайдо бўлади. Кулгили. Рост-да, «соққага ишқивоз» судья ўзини қийнаб, айбдорни қонуний жаримага жазосига тортиб, сўнг (тайинланган жарима пулига) чанг солгунча ҳуқуқбузардан «лўндасини олиб», бу ёғини «тўғрилаб» қўймасдими?! Иккинчидан, суд раиси маъмурийдек «майда» ишларгина эмас, ойига ўнлаб жиноят ишларини ҳам кўради. Ҳар ой десак, лоф бўлар, икки ойда камида бир марта кўраётган жиноят ишлари бўйича турли илтимосу таклифларга хайрихоҳлик билмайдиган судьянинг куни жаримадан «юлиш»га қолганига ишониш мумкинми?!\nМуболаға-ёв, десангиз ҳам бир гапни айтиш керак: 2013 йили ЖИБ Қоракўл тумани суди ходимлари (котиб ва фаррошни айтмаса) ростмана қатағонга учради. Аввал ҳайдовчи «олиб кирилди», уни ноинсоний усуллар билан «сайратиб», раиснинг қўлига кишан урилди, сўнг навбат девонхона мудирига келди... (Қоракўлга ўхшаш туманлар жиноят ишлари бўйича судларида битта раис (айни вақтда судья), битта котиб, битта девонхона мудири, битта ҳайдовчи ва битта қоровул ишлайди, холос). Касса назоратчиси суд ходимлари таркибига кирмайди, у банк ходимаси. У ҳам жиноят ишига тортилганки, токи одам сони кўпайиб, «жиноий гуруҳ» бинойидек бўлсин! Уларга қўйилган айбловни кўриб турибсиз... Бу бир идора қатағони бўлмай нима?\nҲайдовчи Ш.Ҳаитовга қўлланган усуллар-чи?! Раҳбарига нисбатан «кўрсатма олиш» учун шунақа азобларга солиндики, шўрликка «Малика Дианани сен ўлдиргансан-а?» дейилса, «Ҳа, мен!» дейишига шубҳа қилманг. Тағинам жони темирдан экан. Уни ичкарига опкирволиб, армонсиз қийнаб, муродига етган собиқ МХХ ходими Умид Бобомуродов маҳаллий бир тадбиркорнинг «айбини исботлаш»га қаттиқ бел боғлайди. Бироқ тадбиркор унинг қийноқларига дош беролмайди – ҳибсхонадан ўлиги чиқади! Шундан кейингина у қотилликда айбланиб, узоқ муддатга қамалиб кетади...\nБу воқеа анча кейинроқ содир бўлади, унгача Алишер Самадов бошлиқ «жиноий гуруҳ»нинг иши суддан силлиққина ўтиб (2013 йил, август), кассир ҳамда девонхона мудираси (иккиси ҳам аёл) жарима жазосига, ҳайдовчи Ш.Ҳаитов 8 йил, қаҳрамонимиз эса 11 йил озодликдан маҳрум этиш жазосига мустаҳиқ этилиб, ҳатто «зонага этап» қилиб бўлинганди...\nОрадан ўтган етти йил ичида «Самадовнинг иши» судларнинг турли босқичларида тўққиз марта (!) кўрилганига нима дейсиз?! Ўтган тўққизта суднинг ҳар бирида ҳукмда ё ўзгариш бўлади ёки бекор қилиниб, янги таркибда кўриш учун юборилади. Жиноят иши Олий суд Раёсатининг ўзида бир эмас, уч марта кўрилди! Бу ҳазилакам гап эмас. Раёсат – суднинг энг юқори босқичи. Бош прокурор (ёки ўринбосари) ёки Олий суд раисидан (ёки ўринбосаридан) протест бўлмаса, бирорта «дело»га Раёсатнинг муборак столидаги зарраларни «ялаш» насиб этмайди. Олиймақом қонун пешволари эса ҳар қандай «дело»га ҳам протест киритавермайди...\nАдоқсиз суд жараёнларида мазкур жиноят иши бўйича чиқарилган ҳукму ажримларда айрим айбловларнинг бошқасига малакаланиши ёки битта-яримта эпизод чиқариб ташланишининг битта фойдаси бўлди: А. Самадов 11 йил тугал «ўтиргани» йўқ, уч йил деганда озодликка чиқди.\nШундан кейин ҳам ёзаверди, ёзаверди. Ёзганларидан ҳадеганда кутилган натижа бўлгани йўқ. Келган жавоблар арабларнинг қадим мақолини ёдга солади: «Саҳрода битта бозор – хоҳлаган бозорингга бор!» Шунга қарамай Алишернинг ёзишдан тўхтамагани эса яна бир араб мақолини эслатадигандай: «Соғ онамни сўкканингда ғар онангни тинч қўярмидим?!»\n...Ниҳоят, 2019 йилнинг май ойига келиб, турли босқичларда қайта-қайта кўрилаверганидан абжағи чиқиб кетганига қарамай ёруғлик кўринмаган «иш» Олий суд Раёсатида учинчи марта муҳокама қилиниб, қуйи судларнинг кучида бўлган ажриму қарорлари навбатдаги бор бекор қилинди. Ва жиноят иши кассация инстанцияда яна бир марта қайта кўриш учун ЖИБ Навоий вилоят судига юборилди.\nНавоий вилоятида ўтган охирги суд олти ойга чўзилганининг энди кўпам аҳамияти йўқ. Муҳими, унда Алишер Самадовга қўйилган барча айбловлар асоссиз ва қонунсиз бўлгани учун олиб ташланди ва у батамом оқланди!\nИ-я, қаҳрамонингиз аллақачон оқланибди-ку, гапни чўзавермай шуни вақтлироқ айтиб, ёзувларга нуқта қўйсангиз бўлмасмиди, дейишингиз мумкин. Ҳақсиз, муҳтарам ўқувчи. Сабр билан ушбуни ўқиётганингизга раҳмат. Яна озроқ сабр қиласизки, қаҳрамонимиз оқланиб, муроду мақсадга етди, дея гапни эртакка ўхшатиб якунлаш ниятимиз йўқ.\nАндак пароканда туюлган битикларимизда Алишер Самадов қисматини сўйлаш орқали кечаги кунимизга бир кўз қирини ташладик, холос. Ҳолбуки, ҳассос ва юзсиз шоир «қора туш»га ўхшатган кечаги кунларга кўз қири билан эмас, ёвуқроқ қараш керак. Зеро, яқин ўтмиш азобларининг заҳри ҳали жамият танасидан кетганича йўқ. Шунданми маълум қатламнинг келажакка нисбатан ишончдан кўра умид кўпроқдай. Умидлар тугал ишончга айланиши суд-ҳуқуқ соҳасида ўтказилаётган ислоҳотларни ҳақида эшитавермай, танада ҳис қилиш ҳам керак.\nЎзимизга қиёсан айтсак, инқилобий ўзгаришлар яхшигина имконият тақдим этаётганига қармай ҳали «ички цензура»дан тамоман халос бўлганимизча йўқ. Судларда ҳар йили юз-юзлаб оқлов ҳукмлари чиқаётгани – тўғри, буни мамлакат раҳбари жасоратга менгзади – бор гап. Бироқ судлар ҳам худди ўзимиз каби ички босимдан тўла фориғ бўлмаганга ўхшайди барибир. Бу муаммо Алишер Самадов қисмати мисолида яна бир бор кўзга ташланди. Ваҳоланки, яқин ўтмишнинг қурбони бўлиб, янги ўзгаришлардан умиди мўл алишерлар оз эмас. Сирасини айтсак, судьялар янада жасорат кўрсатадиган паллалар энди келмоқда...\n«Ўзинг-чи, ўзинг?» деяверманг-е, Худо кўрсатмасин, фаолиятимиз билан боғлиқ бирор кор-ҳол бўлса, бизнинг борар жойимиз ҳам суд идораси. Демакки, қонун пешволари бизданам илдамроқ юришлари шарт!\nсуд жиноят иши қоракўл Алишер Самадов\nҲуқуқ Кеча, 22:01


Шавкат Мирзиёев винобоп узумзорларни кўпайтиришни топширди - Zamin.uz\n23:00 / 03.08.2018\nПрезидент Шавкат Мирзиёев бугун, 3 август куни виночилик соҳасини ривожлантириш, алкоголли маҳсулотлар ишлаб чиқариш ва экспорт қилишни кенгайтириш масалаларига бағишланган йиғилиш ўтказди. Бу ҳақда Президент матбуот хизмати хабар берди.\n2018-йилнинг биринчи ярмида мамлакат саноати 11 фоизга ўсган ҳолда, шаробсаноат тармоғидаги ўсиш бор-йўғи 0,9 фоизни ташкил этгани танқид қилинди. Ароқ ишлаб чиқариш қувватларидан фойдаланиш даражаси 71 фоиз, вино – 57 фоиз, спирт – 76 фоиз, шампан виноси – 7 фоизни ташкил этган. Оқибатда биринчи ярим йилликда ишлаб чиқариш прогнозлари бажарилмаган.\nЯна бир жиҳат – шу соҳа ривожланган мамлакатларда алкогол маҳсулотлари ишлаб чиқариш таркибида вино улуши 75-80 фоизни ташкил этади. Ўзбекистонда виночилик эътибордан четда қолиб кетган, узум виноси ишлаб чиқариш сўнгги 10 йилда 2,5-3 баробар камайган. Бирламчи вино ишлаб чиқариш корхоналари хомашё камлиги сабабли мавжуд қувватлардан атиги 15 фоиз фойдаланмоқда. Виноматериал тайёрловчи корхоналарнинг атиги 25 фоизи модернизация қилинган.\nАйнан шу боис виночиликни ривожлантиришга алоҳида эътибор қаратилиб, 2021 йилгача «Ўзшаробсаноат» тармоғидаги узумзорларни 20 минг гектарга етказиш режалаштирилмоқда.\nЙиғилишда ушбу вазифаларни амалга ошириш, винобоп узумзорлар ва замонавий питомниклар ташкил этиш, ароқ заводларининг лицензия шартларига маълум майдонда узумзорлар барпо этиш ва тайёр вино маҳсулотлари ишлаб чиқариш талабини киритиш масалалари муҳокама қилинди.\nУзумчилик ва узумни қайта ишлашни кескин ривожлантириш, алкогол маҳсулотлари ишлаб чиқариш қувватларини модернизациялаш ва янги қувватлар ташкил этишга қаратилган 5 йиллик дастур ишлаб чиқиш бўйича топшириқлар берилди.\n«Ўзшаробсаноат» тизимидаги агрофирмалар фаолиятини танқидий кўриб чиқиб, ўзлаштирилмаган ёки самарали фойдаланилмаётган ер майдонларини винобоп узумзорлар ташкил этиш учун кластер усулида хусусий мулкдорларга бериш зарурлиги таъкидланди.\nЖаҳон бозори талаби даражасидаги вино ишлаб чиқариш имконини берадиган «пино нуар», «шардоне», «совинон-блан» каби узум навлари қаламчаларини олиб келиб, қатъий карантин шароитида кўпайтириш вазифаси қўйилди.\nКўпчилик мамлакатларда узумдан бошқа мевалардан ҳам вино, сирка ва сидр тайёрланади. Ушбу хорижий тажрибани ўрганиб, қайта ишланмаётган мева-чевалардан маҳсулотлар ишлаб чиқаришни ташкил этиш ва кейинги йилларда кенгайтириш бўйича чора-тадбирлар белгиланди.\nВиночилик ва алкогол маҳсулотлари ишлаб чиқариш соҳасига инвестиция киритиш, мавжуд қувватларни модернизация қилиш ва илғор технологияларни татбиқ этиш орқали тармоқ экспортини кескин ошириш бўйича топшириқлар берилди.\nАлкогол маҳсулотлари ишлаб чиқариш ва сотиш жараёнига ахборот технологияларини кенг жорий этиш, «ишлаб чиқарувчи – улгуржи сотувчи – чакана сотувчи – истеъмолчи» занжирини таъминлайдиган электрон тизим яратиш, юртимизга сифациз маҳсулотлар кириб келиши ва ноқонуний савдосининг олдини олиш масалаларига ҳам эътибор қаратилди. “Замин” янгиликларини “Facebook”да кузатиб боринг


Қадимги Миср маликаси Нефертити дафнаси ҳозиргача топилмаган - zarnews.uz\nҚадимги Миср маликаси Нефертити дафнаси ҳозиргача топилмаган\nНефертити бизнинг эрамизгача 1353-1336 йилларда ҳукмронлик қилган Эхнатоннинг рафиқаси бўлган. Унинг таржимаи ҳоли турган-битгани сир. Бир тарихчилар соҳибжамол малика мисрлик бўлган деса, бошқаси унинг келиб чиқиши чет эллик – ажнабий деб кўрсатишади. Ўз даврининг энг нуфузли аёли ўлими ва дафн қилинган жойи ундан-да жумбоқ.\nЭҳтимол, у Тутанхамон мақбарасида жойлашгандир. Фиравннинг мақбарасини ва унинг илгари номаълум бўлган даҳлизини георадар ёрдамида аниқлаган олимлар девор ортида нимадир бор деган хулосага келдилар. Агар ушбу кашфиёт мисршуносларнинг ҳақлигини тасдиқласа, бу замонамизнинг энг шов-шувли воқеаси бўлади. Бу ҳақда “Nature” журнали хабар беради.\n- Олинган маълумот «фавқулодда ҳаяжонли», - дейди мисршунос Рэй Жонсон. – Шимол томондаги девор ортида нимадир борлиги аниқ.\nБританиялик мисршунос Николас Ривз кўп йиллар Мисрнинг Ҳукмдорлар Водийсида археологик қазишмалар олиб борган. «Агар Нефертити фиравн сифатида дафн қилинган бўлса, бу барча замонларнинг буюк археологик топилмаси бўларди», дейди у.\nИлгари Ривз малика Нефертити фиравн Синехкара номи остида яширинган деган тахминни олға сурганди. Тутанхамон дафнаси аввалига айнан Нефертити учун тайёрланган, деб фикр билдиради мисршунос. Аммо Эхнатоннинг ўғли, ёш фиравн 19 ёшида тўсатдан вафот этади. Уни «бегона» дафнага дафн этишга тўғри келади. Айрим мисршунослар ҳали эрамизгача XIV асрда Тутанхамон ҳукмронлигигача Нефертитининг қизи Анхесенпаатон Тутанхамонга турмушга чиққан, ўзи бироз муддат Миср давлатини бошқарган, деган фикрни билдиришади.\nНефертити тарих ва жумбоқ ишқибозларида 1912 йилда унинг бюсти аниқлангандан кейин катта қизиқиш уйғотганди. Бюст билан бирга қадим миср ҳайкалтароши Тутамос устахонасида яна Фиравн Эҳнатон тасвирланган элликдан зиёд ҳайкаллар аниқланганди. Кейинчалик улар асосида ганч-гипс моделига кўра тош ҳайкаллар яратилган.\n1913 йилда Нефертити бюсти ганч-гипсдан тикланишга уриниш пайтида жиддий шикастланган. Миср ҳукумати унинг энди қадр-қиммати қолмади деб эътиборсиз қолдирган ва у Германияга олиб кетилган. 2010 йилда компьютер томографияси шарофати билан мутахассислар соҳибжамол маликанинг сувоқ остида яширинган ҳақиқий қиёфасини кўришга муяссар бўлдилар. Нефертити бюсти қадим Миср санъати ва амарн усулидаги ноёб асарлардан бири ҳисобланади.\n«Мир новостей» (2020 й 8-сон)дан Т.ШОМУРОДОВ тайёрлади.


Қудрат Дўстмуҳаммад. Умр лаҳзалари (академик Восил Қобуловнинг “Кундаликлар”и ҳақида) | www.ziyouz.uz\nБош саҳифа Илм ва фанФизикаҚудрат Дўстмуҳаммад. Умр лаҳзалари (академик Восил Қобуловнинг “Кундаликлар”и ҳақида)\nВосил ака “Кибернетика”га раҳбарликни 1992 йили ёшлар қўлига топширганларидан кейин, бир мунча вақт ўтиб, ҳар ҳафтанинг чоршанбасида норасмий “очиқ эшиклар” куни ўтказадиган бўлдилар. Яъни кимнинг қандай гапи, қандай муаммоси бўлса, учрашиб, маслаҳатлар олиб кетарди. Мен бу вақтлар олий ўқув юртларидан бирида ишлаб юрган бўлсам ҳам (“Кибернетика”да 1965-75 йиллари аспирант, кичик — катта — етакчи илмий ходим бўлиб ишладим), 1998 йилда “очиқ эшиклар”ни кўргани бордим. Бу, менга бир байрамдек туюлган: илгари бирга ишлаган таниш-билишлар, ҳамкасабалар бир-бирини топишиб, хотирлашадиган, илмий ишлардан гаплашадиган кун экан. Ярим йилдан ортиқроқ, канда қилмай, келиб юрдим. Кибернетика музейи ташкил қилиш ишларига кўмаклашдим. Шунда, Восил ака ҳар кунги ишларини ёзиб юришларини билиб қолдим. Қулай фурсат топиб, “Кундалик дафтар тутар экансиз, ўқийлик”, — дедим. “Нима қиласан?” – дедилар. Устознинг “сан”лаб гапиришларида суҳбатдошга нисбатан меҳр балқиб турар эди. “Матбуотда чиқмай қўйдингиз, дил сўзларингиз, ўгитларингиз йиғилиб қолгандур?” – дедим.\nКейинги чоршанбада борганимда, Восил ака бир тўп қалин дафтарни стол устига ташладилар ва: “Санга ишондим. Буларни қайтарганингдан кейин, бошқаларини бераман”, — дедилар.\nАйтганларидек бўлди: жами ўттизта (!) қалин-қалин дафтар – “Кундаликлар”ни ўқиб-ўрганиб чиқиш, кўчирмалар қилиш менга насиб қилди.\nКундалик ёзиш одамдан шунга яраша фаоллик талаб этади – унинг ҳаёти қизиқарли, бетакрор, кўпқиррали бўлиши, турли мавқедаги одамлар ва катта ҳудудларни қамраб олган, фавқулодда ҳолатлар ва вазиятларга бой, интилишларида салмоқли натижаларга эришган бўлиши лозим. Айтайлик, буларнинг ҳаммаси мавжуд, яна истак ҳам бор. Лекин шуларнинг ўзи билан кундалик ёзилавермайди, яна матонат ва ирода деган омиллар ҳам бўлиши керак. Қандай руҳий ёки жисмоний ҳолатда бўлмагин, воқеа ва ҳодисалар сенинг фойданггами ёки зарарингга, қилган ишинг тўғрими ёки нотўғри, ютуқми ёки камчилик, булардан қатъий назар, ўзингга нисбатан шафқатсиз бўлиб, бор ҳақиқатни ёзиб бориш, катта матонат, мустаҳкам ирода талаб этадиган иш.\nЎзбекистонда кибернетика фанини амалиётга қўллашни бошлаб берган, илмини ривожлантирган зот – академик Восил Қобулов ўттиз саккиз йил давомида, сутканинг йигирма тўрт соати камлик қилганда ҳам, таътил ва байрам кунларида ҳам, хуллас, Аллоҳ берган кун бор-ки, канда қилмай ёзиб келаётган кундаликларини ўқиган одам қойил қолмай иложи йўқ.\nТабиатан камгап Восил ака “Кундаликлар”ни ҳам шундай “услубда” ёзганлар. Масалан, баъзи кунлари: “Уйдаман. Ал-Хоразмий” деб ёзганлар, холос. Демак, куни билан уйда ўтириб, Хоразмийнинг илмий меросини ўрганиш ва бу мавзуда китоб ёзиш билан банд бўлганлар.\nДастхат настаълиқ билан ёзилган араб ёзувига ўхшайди: ҳарфлар бир-бирига мингашиб кетган (фикрлар оқими қўлни шошириб қўяди, шекилли?), сўзларнинг қўшимчалари камдан-кам битилган, баъзан, гапнинг эгаси бору, кесими йўқ, лекин мантиқан топиб олса бўлади.\nДастлабки хотиралар ЭҲМларни ўрнатиш ва ишлатиш ҳақидаги муҳим фактлардан иборат бўлса, кейинчалик кенг кўламдаги мулоҳазалар айтила бошлаган. Фалсафий мушоҳадалар ҳам учрайди, лекин “фалсафа сўқиш” йўқ. Ёзиш маҳоратлари ҳам аста-секин чархлана боргани кўзга ташланади. Бу, айниқса, Матёқуб Қўшжоновнинг китобларини ўқигач, муаллифга ёзган мактубларида яққол кўринади. (Мактублар “Ёзувчи” газетасининг\n1999 йил, 24 феврал сонида босилган). Оддий сўзлар жуда ўрнига қўйиб ишлатилган, айтиш мумкинки, бадиий маҳоратга дохил сатрлар ҳам талайгина.\nВосил ака ўқишга жуда ўч эканларини, газета, журнал ҳамда, қайси мавзуда бўлишидан қатъий назар, қўлларига тушган китобни ўқимагунча, қўймасликларини биз — шогирдлари билар эдик. Шунинг учун чоршанба куни, ишхонага келишларидан олдин, ўзимизнинг янги чиққан мақолаларимиз ё китобларимиз борми ёки умуман, эътиборга лойиқ китоблар борми, столлари устига ташлаб қўярдик. Яккама-якка суҳбатларни бошлашларидан олдин уларга бир-бир кўз югуртириб чиқар эдилар. Саксон ёшга яқинлашиб қолган бўлсалар-да, кўзойнак тақмасдан ўқирдилар. Фақат узоқни кўриш учун ойнак тақар эдилар.\nЎқишга ўч эканликлари “Кундаликлар”да ҳам акс этган: болалар ёзувчисидан тортиб, квант механикасининг йирик намояндасигача қаламга олинади. Яхши бир асар ўқиган бўлсалар, ўзлари ҳам шунақа китоб ёзиш истагини билдириб кетадилар. Шунинг учун ҳам бир вақтнинг ўзида бир нечта китоб ёзиш билан банд бўлиб юрадилар. Илмий мақолалар ёзиш бу ҳисобга кирмайди.\nҚобуловнинг ўттиз беш йил раҳбарлик фаолиятида ёруғ кунлар ҳам, қоронғу кунлар ҳам бўлди. Бир вақтлар уч минг ходим ишлаган “Кибернетика” илмий-ишлаб чиқариш бирлашмасидаги шунча феъл-атворга, бундан бир неча марта кўп тақдирга жавобгар бўлганлар. Ходимлар орасидан устозга нисбатан нонкўрлик қилганлар ҳам, “сиёсий мухолифат” бўламан, деб асабни бузганлар ҳам чиқди. Ҳаммаси “Кундаликлар”да эҳтиросларсиз қайд этилган.\nВосил Қобулов нафақат фан ва техникани ривожлантиришга ҳисса қўшаётган олим, балки, кўпроқ, оддий бир инсон, жонкуяр фуқаро сифатида ҳам кўз ўнгимизда гавдаланадилар. Масалан, руҳан изтироб чекиб турган ёки соғлиғи ёмонлашиб, жони оғриётган одам, бирдан ўзини унутиб, эл-юрт ғамига тушса, “Энди нима бўлади?” дея ташвиш торта бошласа, бу нималардандир дарак бермайдими? Аллақачон қарилик гаштини суриш имкониятларига эга бўлган одам, дунё ташвишлари билан баббаравар яшаб ўтдилар.\n“Кундаликлар”да ижтимоий ҳаётдаги муҳим воқеалар ҳақида қисқа-қисқа ўй-фикрлар ёзиб кетилган. Кибернетика фани ҳақидаги армонлари тез-тез қоғозга тушган.\nМаълумки, бозор муносабатларига ўтиш даврининг муаммолари туфайли, Восил Қобулов орзу қилган ёппасига моделлаштириш ва алгоритмлаштириш ғояси кун тартибидан орқага сурилди. “Кундаликлар”да бу ҳақда устознинг армонлари, ёш олимлардан “гина”лари ўрин олган. Шу ўринда модел ва алгоритм ҳақида бироз изоҳ бериш фойдадан ҳоли эмас.\nКибернетика, деганда одамлар электрон ҳисоблаш машиналари, яъни компьютерларни тушунишади. Бу, қисман тўғри, лекин кибернетиканинг қамрови анча кенг ва чуқур. У бошқариш ҳақидаги фан бўлиб, ҳисоблаш машиналари унга хизмат қиладиган восита, холос.\nКибернетиканинг, фан сифатидаги энг муҳим хусусияти шуки, у моддий дунё билан илоҳиётнинг умумий нуқтаси бўлган ахборотга ва улар устида бўладиган амалларга таянади.\n“Кибернетика” қадимги юнон тилида “дарға”, “бошқарувчи” деган маъноларни англатади. “Губернатор” ҳам шу сўз асосида юзага келган. Юнон ва славян тилларидаги “ангел” (фаришта) сўзи қадимда “ахборот” маъносини берган. Беихтиёр, “Кибернетика – илоҳий фанмикан?” деган хаёлга борасан, киши.\nЧиндан ҳам, кибернетика фанини чуқур мушоҳада қилсак, шу нарса аён бўладики, ҳар қандай жисм биз билган-билмаган ахборот мажмуасидан иборат экан. Шу ахборотни мукаммал билсак ва ҳисоблаш машинаси ичига жойласак, жисмнинг ўзига мурожаат қилиш зарурати қолмас экан! Жисмнинг у ёки бу вазиятлардаги ҳолати, хатти-ҳаракатини ахборот орасида бўлаётган ўзгаришлардан билиб олаверамиз. Бошқача айтганда, жисмни компьютер ичида моделлаштирган бўламиз.\nБу гаплар бироз бўрттириш ва хаёлларга мойил бўлса-да, илмий мантиққа хилоф эмас. Шунинг учун ҳам кибернетика фани -моддийликдан илоҳиётга элтадиган кўприк десак, хато бўлмайди.\nЧекинишлардан холи қараганда, кибернетикани кенг маънодаги бошқариш, деб тушуниш лозим. Бошқарув ҳаммаёқда бор жараён: тирик организм ўзини ўзи бошқаради, оператор машина ва дастгоҳларни, директор – корхонани, раҳбар – катта-кичик ташкилотларни, ҳудудни, мамлакатни бошқаради. Ҳамма бошқарув бир тартибда кечади: ахборот йиғилади, сақланади, қайта ишланади, узатилади, қарор қабул қилинади ва буйруқ берилади. Бошқариш жараёнида бундай амалларни минглаб-миллионлаб марта такрорлашга тўғри келиши мумкин. Шунинг учун хотира ҳажми жуда катта ва тез ишлайдиган компьютерлар керак. Бундан ташқари, бошқариладиган объектнинг математик моделини ишлаб чиқиш ва бошқарув жараёнини алгоритмлаш – компьютер бажара оладиган ҳолатга келтириш зарур. Восил Қобулов амалиётга татбиқ қилиш учун интилган ғояларнинг энг содда баёни шу!\nЮзаки қараганда, бу ғоялар амалга ошмасдан йўқликка шўнғигандек туюлади. Ундай эмас. Ҳозирги вақтда каттаю кичик корхонаю ташкилотларнинг ҳаммасида компьютерлар бор, малакали мутахассислар бор. Бундай даражага етишишда “Кибернетика” илмий-ишлаб чиқариш бирлашмасининг ҳам ҳиссаси бор. Ахир, 60-йилларда ишлаб чиқаришга оид масаларини ЭҲМда ҳисоблаш олишни истаган корхоналарнинг мутахассислари “Кибернетика”га келишар эди. Ёки, ўзига ЭҲМ сотиб олмоқчи бўлган корхона, ташкилотлар маслаҳат ва ёрдам олиш учун яккаю ягона манзил – “Кибернетика”га мурожаат этар эдилар. Восил Қобуловнинг шогирдлари бориб, ЭҲМларни ўрнатиб, ишга туширишда ёрдам берар, ўзлари ҳам ўша ёқларда қолиб кетишар эди. Шу тарзда “Кибернетика”да етишиб чиқаётган олимлар, мутахассислар ҳар тарафга “учирма” бўлиб кетардилар. Ҳозирги кунларда ҳам қайси корхона ё ташкилотга борманг, “Кибернетика”нинг “тегирмони”дан чиққан олимларни, мутахассисларни учратиш мумкин.\nВосил ака билан учрашувга бориб юриб, устоз ҳақида учта мақола ёздим. Биттаси “Ёзувчи” газетасида, яна бири – ўқувчиларнинг “Гулхан ” журналида босилди (2001 й., 11-12 сон), учинчиси (аслида — биринчиси!), 1999 йилнинг апрелида тайёрланган мақолага устоз розилик бермадилар: шахсиятлари ҳақида кўп гапирилишини ҳушламас эдилар. “Фалон журналнинг бош муҳаррири билан келишиб қўйган эдим”, — десам, “Ман ўтгандан кейин чиқарарсан”, — деб юпатдилар.\nМана, ўша вақт келди, шекилли. Устозни Аллоҳ раҳмат қилсин! Сиз юқорида ўқиганларингиз ўша, ортга сурилган мақоланинг бош қисми бўлиб, ҳозирги кунга мослаштирилди, холос. Қуйида устознинг кундалик дафтарларидан кўчириб, ўша мақолага илова қилинган сўзларидан баъзиларини ўқийсиз.\n“Чизиқли программалаш устида ишламоқдаман. Бу йўналишда юзлаб тенгламалар исбот қилинган, лекин аниқ рақамларга келганда, уларнинг икки пуллик фойдаси йўқ.\n“Математика” деб юрган эканмиз, амалдаги ҳисоб-китобларга ўтганда, бошқа фан ижод қилишга тўғри келади”.\n(1992 й., 21 март)\n“Шогирдлар хонамга кириб келишди. Янги раҳбар олдида бўлишганини, у киши олифта гаплар қилганини айтишди. Мен уларга Ҳ.Абдуллаев билан Шароф Рашидовдан эшитганимни айтдим: “Информатика соҳаси ерликлар қўлига ўтиши керак эмас. Ким шунга ҳаракат қилса, умри қамоқларда ўтиб кетиши мумкин”. Бунинг аломатларини мен 1969- ва 1985-86 йилларда ўз ҳаётимда кўрдим. Янги раҳбарни йўлга солса бўлар…”\n(1993 й., 9 январ)\n“Давлат назорати бошлиғи М.Мирқосимов хонасига кирдим. Шахсий компьютер қўйган, ахборотларни киритган, ишлашни ўрганган. Қилаётган ишларини менга бир ярим соат гапириб берди. Ўз олдига икки хил: “Ахборотлар обороти” ва “Оптималлаштириш”\nЎттиз йиллик ишимда ЭҲМга бундай муносабатда бўлган раҳбарни биринчи марта кўришим”.\n(1993 й., 18 январ)\n“Мен одамлар билан қучоқлашиб кўришар эмишман. Бу менинг обрўйимга тўғги келмас эмиш.\nЖавоби: мен эмас, мен билан шундай кўришадилар”.\n(1993 й., 3 июн)\n“Эрталаб соат ўнда тўқимачилик институтига олиб боришди. Семинар. Алишер деган йигит докторлик диссертациясини доклад қилди. Ҳайратда қолдим: Бизниг пахта тозалаш саноатимиз дунё стандартларидан шунчалик орқада қолиб кетган эканки, оқибатда миллиардлаб пул йўқотаётган эканмиз!\nРеволяюция қилиш керак! Шу диссертация назарий асос бўлиши мумкин”.\n(1994 й., 24 май)\n“Мусаевнинг сўзларидан: “1956 йили Фан ва техника давлат комитети раислигига М.Набиев мўлжалланган. Номзод эртага эълон қилинади, деб турганимизда Набиев, мен раислик қилолмайман, деб, М.Ўрозбоевни тавсия этдилар. Ўрозбоевнинг уйида телефон йўқ, топтириб келдик. У киши, фойдам тегса, ишлайвераман, дедилар.\nИкки йилдан кейин М.Ўрозбоев Ўзбекистонда туб аҳолидан инженерлар кам, деб, уларни кўпайтириш чораларини таклиф этдилар. Марказқўм махсус қарор қабул қилиб, техника олий ўқув юртларида туб аҳолидан талабалар сони 75 фоизга етказиладиган бўлди, вилоятлардан олинадиган талабалар миқдори белгиланди.\nБулар, Ўрозбоевнинг мустақиллик орзуси, шу йўлда маҳаллий кадрлар тайёрлаш режаси эди. Афсуски, шу ишлардан кейин М.Т.Ўрозбоев миллатчи деган ном олди…\nЎрозбоев социализмнинг ҳам, капитализмнинг ҳам яхши томонлари бор, улардан фойдаланиш керак, дер эдилар. У кишининг ректорлик даврида политехника институтидаги талабалар сони 45 мингга, туб аҳоли фарзандлари 90 фоизга етди, туб аҳоли қизларини ҳам инженерликка ўқишга жалб қилинди”.\n(1996 й., 22 май)\nЯпон олим Атсуко Йошизава академик Восил Қобулов хонадонида\n“Навоий тоғ-металлургия комбинати АҚШ, Англия, Япония билан бирга ишламоқда. Украинадан “Патон институти” ходимлари келиб кетган, Белорусия олимлари ўз патентлари билан иш кўрмоқдалар. “Москва” шу ерда, доллар етади! Ўзбекистон Фанлар академияси қаерда экан? Биз, кибернетиклар кетиб бўлганмиз, ядро физикаси институтининг лабораторияси беркилган.\nЎзбекистонда олимлар йўқмиди?”\n(1997 й., 9 январ)\n“Ҳали ҳам бошга ташвишлар орттириб юрганимга ҳайрон бўлиб қоламан: Навоий тоғ-металлургия комбинати, Тошкент вилояти табиатни мухофаза қилиш қўмитаси, “Улуғбек”даги мактабга компьютер олиб бериш, лаборатория муаммолари, касалхонага ётиш…”\n(1997 й., 22 май)\n“Дам олиш уйи. “Ал-Хоразмий” охирига етиб қолди. Институт бош муҳандиси Эркин Ҳошимов бир ихтирочи билан келиб қолди. Маманазаров экан. 10-15 йилдан бери электр занжиридан иборат “Перпутииуум мобиле” билан банд экан. Ҳозир ҳеч қаерда ишламайди. Ўзбек халқи учун жонини фидо қилмоқчи, уйини сотиб бўлса ҳам шу ишга керак “Ускоритель частоты тока” деган нарсани Москвадан олиб келишга тайёр. Кўп жойларга борган: ГКНТ, Вазирлар маҳкамаси, Жаҳон фонди ва ҳ.к. Улар ихтирони кўрсатишни талаб қилганлар. Бу одам: “Ихтирони қўлимдан олиб, ўзимни бирёқлик қилиб юборишлари мумкин”, – деб ишни ҳеч кимга кўрсатмаган. Назарий ҳисоблар қилиб, модел тузиш, ЭҲМга киритиш ҳақида ўйлаб кўрмаган. Схемани чизиб кўрсатди.\nМаслаҳат бундай бўлди:\n1) ишга кириб, оддий ҳаётни бошлаш керак;\n2) ихтирони ақл билан олдинга суриш керак, баландпарвоз гапларга ҳожат йўқ;\n3) назарий ишларни бошлаб юбориш керак.\n“Абадий двигател” амалга ошмайдиган нарса, лекин фойдали иши юқори бўлган механизмни ихтиро қилиш мумкин”.\n(1997 й., 2 август)\n“Кечки пайт дам олиш зонамизга ўрмон ҳўжалиги участка бошлиғи Жуманазар келдилар. Қучоқлашиб кўришдик. Икки соатча гаплашиб ўтирдик. Мояна олмаймиз, дейдилар. Бир қоп ун фалон пул! Бозорда деҳқонга йўл йўқ. Корхона очаман, деган одамнинг йўлида солиқчилар пойлаб ётишибди. Чорва ҳам оғир. Яйловга бир бош мол учун 150 сўм тўлаш керак, қишда ем йўқ. Тоғлардаги арчаларни ўтинга кесиб кетишаяпти. Мактаб чатоқ! Домлалар қолмади, бори ҳам пиёниста, обрўси йўқ… Хуллас, ҳасратларнинг адоғи йўқ”.\n(1998 й., 13 июл)\nҚудрат Дўстмуҳаммад тайёрлади.\n← Аввалги Аввалги Абдулла Қодирий. Ҳар кимдан анов манов (1925)\nКейинги → Кейинги: Домла Ҳиндистоний (1892-1989)


Танасидан 16та игна топилган 11 ойлик чақалоққа суиқасд қилинганми? » Daxshat.Tv- Biz bilan barchasi daxshat ! I Tas-ix\nТанасидан 16та игна топилган 11 ойлик чақалоққа суиқасд қилинганми?\nАйни пайтда танасида 16 та игна ва сим бўлаклари топилган ўн бир ойлик чақалоқ ҳақидаги хабар ижтимоий тармоқларда кўп муҳокамаларга сабаб бўлмоқда. Гўдакнинг умумий аҳволи қандай? Бу мудҳиш жиноят ким томонидан содир этилган?.. Шу каби саволлар кўпчиликни қизиқтирмоқда. “Халқ сўзи” нашри мухбири уларга жавоб топиш мақсадида бир қатор идораларга мурожаат қилди.\nҲозир республика шошилинч тиббий ёрдам кўрсатиш илмий маркази Фарғона вилояти филиалида даволанаётган 11 ойлик Азизбек Абдумажидовнинг онаси Шоҳсанам Болтабоева Тошлоқ туманидаги “Найман” маҳалла фуқаролари йиғинидаги “Истиқлол” кўчасида яшайди. Ушбу хонадонда содир бўлган мудҳиш воқеа бутун маҳалладошларни қаттиқ ларзага солди. Азизбекнинг танасидан олинган игналар ва сим бўлаги ҳақидаги хабарлар ҳаммани аччиқ ўйга толдириб қўйди.\nФарғона вилояти прокуратураси махсус хабарномасида таъкидланишича, мазкур ҳолат юзасидан Тошлоқ тумани прокуратураси ҳамда туман ички ишлар бўлими ходимларидан иборат тезкор тергов гуруҳи томонидан терговга қадар текширишлар олиб борилган. Натижага кўра, тўпланган далиллар ва иш ҳолатларидан келиб чиқиб Азизбек Абдумажидовнинг танасида аниқланган игналар ва сим бўлагини унинг танасига яқин қариндошлари ёки бошқа шахслар томонидан ташқи куч таъсири остида киритилган бўлиши мумкинлиги ҳақидаги тахминни бир қатор тергов ҳаракатлари ўтказиш орқали, яъни чуқур текширмасдан туриб ҳақиқатни аниқлаб бўлмаслиги ойдинлашди.\n— Мазкур ҳолат юзасидан жиноят иши қўзғатилди, — дейди вилоят прокуратураси бўлим бошлиғи Ғайратжон Муҳаммадиев. — Чақалоқ танасидаги игналар оғиз бўшлиғи орқали яқинларининг эҳтиётсизлиги натижасида танасига кириб қолганми ёки ҳақиқатдан ҳам чақалоқ ҳаётига суиқасд қилинганми? Бунга терговнинг якуний натижаси орқали баҳо берилади.


Яккабоғда 3 кунлаб свет ўчиши натижасида тадбиркорнинг 5200 дона паррандаси нобуд бўлди (фото+видео) - EFFECT.UZ\n. 16:04 | 22.11.2020\nҚашқадарё вилояти Яккабоғ туманида паррандачилик фаолияти билан шуғулланадиган тадбиркор Абдунаби Ғиёсов туманда электр энергиясини танқислигини вазирликкача етказган. Бу ҳақда Effect.uz мухбири хабар бермоқда.\nМаълум бўлишича, туманда 3 кун электр энергияси ўчгани сабаб Абдунаби Ғиёсов ширкатига тегишли 5200 дона парранда совуқдан нобуд бўлган.\nТадбиркор айнан шундан нолиб, ушбу масала ортидан тегишли вазирликка мурожаат қилган. Айни вақтда тадбиркорнинг нобуд бўлган паррандалари учун компенсация тўлаш масаласи ёки электр энергиясидаги узилишлар борасида аниқ баёнот берилмади.\n“Кўриб чиқамиз”, “амалга оширамиз”, “ваъда берамиз”... Қачон?


Ёшларга гўзал одоблардан жуда кўп мисоллар келтирган уламо Али Тантовийнинг ҳикматли сўзлари ниҳоятда сермазмун. Қалбга файз ва ором берувчи бу сўзлар ҳар бир мўмин кишини бефарқ қолдирмайди, чуқур ўйга толдиради, ҳидоятга чорлайди, дилларга сурур ва қаноат бахш этади.\n“Эй ўғлим, менга нима учун иккиланиб ва уялиб ёзасан? Эй ўғлим, тинчлан, сен шикоят қилаётган дард ёлғиз сенда эмас, у барча йигитлар дарди. Ўн етти ёшингда бу дард сени уйқусизликка олиб келган бўлса, бошқаларни ҳам бедорликка олиб борган, уларнинг ҳам уйқу-оромини йўқ қилган. У кўп ўқувчини дарсдан, ишчини меҳнатдан, тожирни савдодан қайтарган.\nБундай йигит нима қилади? У шаҳват қийноғи, тана азоби ва қони қайнаганида қандай йўл тутади? Бу жуда қийин, албатта! Аллоҳнинг йўли унга уйлан, дейди. Бошқа фикрлар эса уни чалғитиб, уч йўлдан бирини танла, қолгани бекор, дейди.\nСен тўртинчиси ҳақида фикр қилишни ўзингга лозим тут. Фақат шу тўртинчиси яхши. У ҳам бўлса “уйланиш”дир.\nШаҳват орзусига берилиш, уни ўйлашни одат қилиш, турли ҳаёсиз ҳикоялар, бузуқ фильм ва суратларга қараб вақт ўтказиш. Ҳатто ўйлашнинг ўзи нафсни бузади, қулоқ ва кўзга таъсир қилади. Ҳар ерда фақат фитна уйғотувчи сурат намоён бўлади, ҳатто китобга қараганида ҳам шундай. Тўлин ой чиққанида ҳам, уфқ қизарганида ҳам, қоронғи кечада ҳам, орзуда ва тушда ҳам шу нарса кўринади. Гўёки ҳар йўлда Лайло мисоли кўринади. Сўнг бу ҳолат ёш йигитни мажнунсифат инсонга айлантиради.\nҲаром лаззат ва залолат йўлини тутиш. Ўткинчи лаззат йўлида дин, ёшлик ва сиҳатни сарфлаш. Агар шундай бўлса, инсон ҳаракат қилиб топган мақомини, шарафли вазифасини ва олган илмини зое қилади. Қуввати қолмайди. Киши мана шундан кейин бўлди, деб ўйлайди. Ҳар қачон унга етганида истак зиёда бўлаверади. Худди шўр сув ичувчи ичгани сайин чанқоғи зиёда бўлганидек. Уни йўқотганида яна ҳеч бу аёлни билмаган кишидек азобни ҳис қилади. Ана шундай ғарибликка маҳкум бўлади.\nБу қабиҳ йўл имконини бераётган мол-дунёдир. Маълум муддат ўтиб, “роҳат” бераётган тана бўйсунадими? Ана ўшанда соғлиқ кучи шаҳват талабини кўтара оладими?\nКўпинча ўттиз ёшдан ўтмаган ўз нафсига жабр қилганидан гўё олтмишга киргандек кўринади. Кўпгина кексалар иффатлилигидан худди ўттиз ёшли йигитдек кўринади. Шундай ҳикмат бор: “Ким ёшлигини сақласа, унга кексалиги сақланур”.\nБу дарднинг давоси нима? Бунинг давоси Аллоҳнинг йўлини тутиш. Албатта, Аллоҳ нимани ҳаром қилган бўлса, унинг ўрнига бошқасини ҳалол қилган. Рибони ҳаром қилди ва савдони ҳалол қилди. Зинони ҳаром қилди ва уйланишни ҳалол қилди. Бас, даво – уйланиш. Агар уйланишга қурби етмаса, ўзини пок тутишдир.\nБир мисол. Олов устида қайнаб турган чойнакни кўрганмисиз? Агар сиз уни маҳкам беркитсангиз ва олов ёқсангиз, тўсилган буғ уни ёриб чиқади. Агар уни тешсангиз, суви оқиб кетади ва чойнак куяди. Агар унга паровоз ричагига ўхшаш ричак қўйсангиз-чи, сизга моторни айлантиради ва поездни юргизади!\nИккинчи, залолат йўлига эргашган кишининг ҳолати, ҳаром лаззат ўчоғига тинмасдан тортаётганини пайқайди ва бунинг олдини олади.\nРуҳий, ақлий ва қалбий жидду жаҳд ила нафсдан бундай ғамни улоқтириш лозим. Ана шунда тўпланиб қолган шайтоний қувват тамом бўлади ва ғафлат босиб, қамалиб қолган нур яна зоҳир бўлади. Бу эса Аллоҳга илтижо қилиш, ибодатда қоим бўлиш, тавбада бардавом бўлиш ва ихлос билан бўлади. Шунинг баробарида тасаввурда пайдо бўладиган манзаралардан фориғ бўлиш ва шаҳват уйғотувчи нарсалардан бутунлай воз кечиш шарт. Албатта, спорт билан мунтазам шуғулланиш ҳам бундай ёмон одатларни эсдан чиқаришга катта ёрдам беради.\nЭй йигит-қизлар, бу усуллар жинсий муаммоларни ечишдаги ҳалол йўллар. Сизларга бузуқликни зийнатлаб кўрсатаётганларни эшитишдан сақланинг. Улар ахлоқсизликни гўзал қилиб айтади. Бу мушкулларни енгиш гўдаклик ёки ёшлик вақтидан бошлаб, ички туйғу ва тарбияни яхшилаш билан бўлади.\nҒаламис кимсалар ўзларининг қабиҳ мақсадларини амалга оширишга уринади. Йигит-қизларни соғлом жамиятдан бузуқ майдонга ва ахлоқсизлик кўламига тортади. Нима учун, биласизми?! Маърифатли ёшларни уриш билан эмас, балки ушбу ялтироқ усул билан тўғри йўлдан буриб, уларнинг бошини эгиш ва бузуқликни жорий қилиш фитначи кимсаларнинг қинғир мақсадидир.\n“…Олдиндан адашган ва кўпларни адаштирган ҳамда тўғри йўлдан чалғиганларнинг ҳавойи нафсларига эргашмангиз!” (Моида сураси, 77-оят).


13:10 / 10.10.2017\n«Москванинг Мешчанск суди терговчининг Сармановни қамоққа олиш ҳақидаги талабини қониқтирди», деган агентликнинг судда ишловчи суҳбатдоши.\nСуд қарорига кўра, Сарманов 6 декабргача маҳбус мақомида бўлади.\nУнинг судда кўрсатма беришича, йўловчилар поезд билан тўқнашгунга қадар қўллари билан темир йўл устида ўчиб қолган автобусни итариб, жойидан силжитмоқчи бўлишган.\nСармановнинг кўрсатмаларига кўра, шлагбаум ёпилгач, ҳайдовчилар йуловчиларни автобусни тарк этишга чақира бошлашган, бироқ эрта тонгда уларнинг кўпчилиги уйқуда бўлган. «Биз ҳамма автобусдан чиқиб кетиши учун бақир-чақир қилдик, лекин одамлар ухлаётганди», — деган Сарманов.\nҲайдовчи автобус йўлга чиқишдан аввал соз бўлганини таъкидлаб ўтган.


БЕШОВЛОН БОШ ҚЎШГАН ИЛЛАТ ҳуқуқ\nГлавная / Ҳуқуқ / БЕШОВЛОН БОШ ҚЎШГАН ИЛЛАТ\nБЕШОВЛОН БОШ ҚЎШГАН ИЛЛАТ\nЖиноят ишлари бўйича Хива туман судида аср вабоси саналган гиёҳвандлик иллатига мубтало бўлган беш нафар оғуфурушнинг қонунга зид хатти-ҳаракатлари кўриб чиқилди. Дониёр Юлдошев ва унинг ҳамтавоқлари Султон Қозақов, Ўринбой Ражабов, Жуманиёз Ҳабибуллаев, Мурод Бекжоновлар қора курсида боши эгик ҳолда қилмишлари учун жавоб беришди. Уларнинг энг каттаси 1987 йилда, энг кичиги М.Бекжонов 1991 йилда туғилган.\nШу йилнинг 19 январь куни соат 20 лар чамаси Д.Юлдошев ўз яшаш уйи олдида танишлари С. Қозақов ва Ў.Ражабовлар билан олдиндан ўзаро жиноий тил бириктириб, бир гуруҳ бўлиб, гугурт қутисига қадоқланган “марихуана” гиёҳвандлик воситасини назорат тартибида тезкор тадбирга жалб қилинган Қ. исмли фуқарога истеъмол қилдиришган. Шундан қолган 1,55 грамм гиёҳвандлик моддасини унга 300 минг сўмга пуллашган.\nУларнинг шерикларидан Ж.Ҳабибуллаев эса Урганч туманидаги “Аббос” дорихонаси олдида таниши М.Бекжонов билан бирга тил бириктириб, гугурт қутига жойланган 2 граммдан ортиқ бўлган “марихуана” гиёҳвандлик моддасини таниши Ў.Ражабовга 300 минг сўмга сотишган.\nОғуфурушлар қилмишлари маҳфий қолади, деб ўйлаганлари аниқ. Лекин ёпиқлик қозон ёпиқлигича қолмади.\nБузоқнинг югургани сомонхонагача деганларидек, сир барибир ошкор бўлди. Айбдорлар қонуний жавобгарликка тортилдилар.\nСудланувчиларнинг қилмишлари исботини топди. Улар ҳаракатларидан пушаймон эканлигини билдирдилар. Шундай бўлса-да, жиноят жазосиз қолмади. Суд томонидан уларга нисбатан тегишли тартибда жазо қўлланилди.\n(Ушбу мақола ҳуқуқ-тартибот идоралари тақдим этган ҳужжатлар асосида тайёрланди).


Тожикистонда учта компанияга нисбатан жиноий иш очилди\nТожикистон Бош прокуратураси тожикистонликларни Саудия Арабистонида ишга жойлаштириш билан шуғулланиб келган учта компанияга нисбатан жиноий иш қўзғади. Идоранинг маълум қилишича, белгиланган жойга етиб келган тожикистонликлар меҳнат қуллигига тушиб қолган.\nЖиноий иш фигурантлари сифатида «Жамол-2012», «Имкон-2015» ва «Абдулкарим» компанияларининг раҳбарлари кўрилмоқда. Хабарларга қараганда, 2016йил ва 2017 йилнинг биринчи ярмида компаниялар Саудия Арабистонига бир неча тожикистонликларни, жумладан икки нафар аёлни меҳнат миграциясига юборган. Бироқ, улар Меҳнат шарномасида имзоланган қоидаларга зид равишда маҳалий аҳоли вакилларининг уйида мажбурий меҳнатга жалб қилинишган, ҳамда уларга маош тўланмаган.\nАйни дамда учта компания раҳбарларига нисбатан Тожикистон Жиноят Кодексининг 130 моддаси 2 қисми (Одам савдоси) бўйича жиноий иш очилди.\nШу ўринда шу йилнинг июнь ойида Тожикистон ТИВ ёрдами билан Саудия Арабистонидаги меҳнат қуллигидан озод қилиниб, ватанига қайтарилган46 ёшли Шамсия Асаналишоева билан боғлиқ ҳодисани эслаб ўтиш керак. Аёл ўз сўзида хорижий иш берувчилар уйида мунтазам қийноққа солингани, калтакланганини айтган. У виллалардан бирида ўтган бир ой давомида дўзах азобини бошидан кечирган.\n«Бу мамлакатда хўжайинлар бизнинг аёлларимизни калтаклайди, қийноққа солади ва ҳатто зўрлайди,бироқ аёллар чидайди ва ишдан айрилиб қолишларидан қўрқиб шикоят қилишмайди… Мен полицияга мурожаат қилишга жазм қилган биринчи тожик аёли бўлсам керак», - деган эди Шамсия.


АҚШнинг 112 млн долларлик ҳарбий самолёти бир дона қушга "дош бера олмади"\n08:57 / 25.04.2017\nАҚШнинг B-52Н стратегик бомбардимончи самолётининг Гуамда фалокатга учрашига қуш сабаб бўлган. Бу ҳақда Associated Press ахборот агентлиги хабар бермоқда.\nАҚШ ҳарбий-ҳаво кучлари вакилининг айтишича, 2016 йил 19 майда юз берган фалокатга қушнинг двигателга тушиши сабаб бўлган. Терговнинг аниқлашича, қуш двигателга тушгач, самолёт ҳавога кўтарилиш вақтидаёқ тортиш кучини йўқота бошлаган ва учувчи самолётни фавқулодда қўндиришга қарор қилган.\nБироқ қўниш вақтида самолётнинг тезлигини ҳаттоки тормоз парашютлари билан ҳам мақбул ўлчамларга туширишнинг иложи бўлмаган ва 112 млн долларлик самолёт учиш-қўниш йўлакчаси ташқарисига чиқиб кетиб, алангаланиб, буткул ёниб кетган. Самолёт экипажининг барча 7 аъзоси самолётни тарк этишга муваффақ бўлган.\nУчувчининг айтишича, самолётдаги асбоблар тортиш кучининг кескин тушишини қайд қилганда, у бу пайтда ҳавода қушлар учиб юрганини кузатган.\nАҚШ қуш B-52Н бомбардимончи


Хуршид Дўстмуҳаммад бугунги кун матбуоти ва Халқаро журналистика факультети ҳақида гапирди — Янгиликлар — Миллий тикланиш\nХуршид Дўстмуҳаммад бугунги кун матбуоти ва Халқаро журналистика факультети ҳақида гапирди\n13:41, 29 Iyun\nKun.uz мухбири касб байрами муносабати билан Ўзбекистондаги бир гуруҳ устоз журналистларни йўқлади ва уларнинг бугунги кун журналистикаси борасидаги фикрларини сўради.\nКатта авлод журналистикаси вакиллари Журналистиканинг бугунги қиёфасини қандай кўрасиз ва ундаги асосий муаммолар нималардан иборат? Ўзбек журналистикаси сизнингча, қандай ислоҳотларга муҳтож ва қандай ислоҳотлар керак деб ҳисоблайсиз? каби саволларга ўз фикрларини билдириб ўтишди. Хусусан ёзувчи ва устоз журналист Хуршид Дўстмуҳаммад бугунги кун журналистикаси ҳақида қуйидаги фикрларни айтиб ўтди.\n– Журналистиканинг бугунги қиёфасини қандай кўрасиз ва ундаги асосий муаммолар нималардан иборат?\n– Журналистикамизнинг бугунги қиёфасини чизиш учун ёрқин бўёқларимиз жуда оз. Бугунги муаммолар илдизи – 30 йиллик дарахтларнинг меваси ҳисобланади. Бу дарахтларни асраб-авайлаб суғорган, парвариш қилган маслаҳатгўйлар, йўл-йўриқ кўрсатувчилар айбдорлар сафини бошқариб туришибди. «Э, барака топгурлар, шунча йўл-йўриқ кўрсатдик, соҳа орқага кетса кетмоқдаки, рўшнолик кўраётгани йўқ, келинглар, бас қилайлик!» демади-я, бирортаси, лоақал инсоф, диёнат нуқтайи назаридан.\nЖурналистларимиз-чи? Бош муҳаррирларимиз-чи? Ўша «доно» йўриқномаларга ватанпарварлик, мустақилпарварлик тўнини кийдириб бажонидил ижро этдилар. Озгина диёнати, ғурури кўз юммаганларгина қоғоз-қаламни йиғиштирдилар.\nКенг омма эса томошабинликдан нарига ўтмади. Бу нимаси? Матбуот ҳам, ТВ ҳам шунақа кўзбўямачи бўладими, деб айтолмади. Тоқат қила-қила оқибати миллий матбуотимиз аҳволи шу кўйга тушди.\n30 йилда йўқотилган обрў-эътиборни 3-4 йилда тиклаш албатта осон кўчмайди. Лекин шуниси аниқки, айни пайтда президент бошлаётган ислоҳотлар натижаси оммавий ахборот воситалари тўла эмин-эркин фаолият юритишига боғлиқдир!\nЎша қаттол шўро даврида Россиядан, Латвия, Литва, Эстония, Озарбойжон, Грузиядан газета-журналларга обуна бўлардик. Қўлма-қўл ўқирдик. Баҳслашардик. Хулоса чиқарардик. Бирорта сонини олмай қолсак, суриштирардик, излардик.\nЭнди-чи? «Фалон газета нега чиқмаяпти? Пистон журнал нега тўхтаб қолди?» деган гапни эшитмаймиз. Шу қадар ожизлик, ношудлик!..\nКимда-ким газета-журнални ўқимаса ўқимай қўя қолсин, бу унинг диди, савияси, дунёқараши, маданияти белгиси. Лекин ижтимоий тармоқ, блогер ҳали тўлақонли журналистика эмас. Улар ҳам керак, зарур. Ижтимоий тармоқ, блогер топсин, кўрсатсин, воқиф қилсин, ёзма журналистика таҳлил қилсин, тушунтирсин, йўналтирсин. Шу тариқа, бир-бирини тўлдирсин. Мана, ечим қаерда!\nМатбуотни ўқимасликка даъват этувчи вазир ёки ҳокимга ишониб бўлмайди ахир, жамиятнинг маънавиятини, тақдирини!\nБорни йўқ қилиш эмас, бордан бор қилишни ўйлайлик.\nОлий ва ўрта махсус таълими вазирлиги мутасаддиларининг топқирлигини қаранглар: республикамиздаги бир неча олий ўқув юртларида журналистика факультетлари очилди. Қувондик, олқишладик. Ўзбекистон давлат жаҳон тиллари университети таркибида 20 йилдан буён (!) фаолият юритаётган, муайян тажриба орттирган, илмий салоҳиятни шакллантирган, ҳар қандай олий ўқув муассасаси ғурурланишга арзийдиган талабалар етиштирган халқаро журналистика факультети фаолияти бошқа йўналишга ихтисослаштириш баҳонасида тугатилди. Қани мантиқ? Қани миллий манфаат? Қани, соҳанинг ўзига хос нозик жиҳатларини тушуниш, англаш?!\nЯнги ташкил этилган факультетлар ЎзДЖТУнинг халқаро журналистика факультети эришган тажрибани, салоҳиятни жамлагунига қадар… соҳанинг аҳволи нима кечади?\nБу каби саволларга жавоб йўқ…\n– Ўзбек журналистикаси сизнингча, қандай ислоҳотларга муҳтож ва қандай ислоҳотлар керак деб ҳисоблайсиз?\n– Жамиятда ўқитувчининг, мураббийнинг иззат-эътибори энг юқори ўринда турмоғи керак. Шифокорлар ҳам шу қатори. Айни чоғда журналистика ва журналистларниннг обрў-эътибори уларникидан кам бўлмаслиги керак. Унутмайлик, бошқа барча соҳадаги аҳвол миллий журналистика ўнгланган тақдирдагина яхшиланади, изга тушади, натижа беради.\nДавр тубдан ўзгарди, бу имкониятдан унумли фойдаланмасак, унинг уволига қоламиз. Ўзини ҳозирги янгиланишларга муносиб, лойиқ кўрмаган заҳматкаш оқсоқол ҳамкасбларимиз ёшларга йўл очишлари, пиравордида касбимиз келажагига хизмат қилади. Касбимизни севасизми, унинг тақдирига бефарқ эмасмисиз, марҳамат, айни тантилик, жўмардлик айёми мунтазир, Сизларга! Ишонинг, ёш авлод вакиллари сиз-у биздан яхшироқ, саводлироқ, унумлироқ, фойдалироқ ишлай оладилар!\nМиллий журналистика фани салоҳияти аянчли аҳволда. Назарий асос пухталанмагунига қадар унинг амалиёти ҳаминқадарлигича қолаверади. Эндиликда ҳар қандай тараққиёт илмий замини пухта соҳалардагина гуллаб-яшнайди. Бу – аксиома!